TIHAAL A RIAM - Hre Mang\nTIHAAL A RIAM\n17 TIHAAL A RIAM\n"Puai tuahnak ni netabik le ni sunglawibik ni ah Jesu cu a dingih ringzet in thu a\nsim: 'Zokhal ti a haal mi chu ka hnen ah ra aw seh la ra in seh'. Cathianghlim in\n'zokhal kei mah i zumtu cu a thinlung sung ihsin nunnak petu tiva a put ding' tiah\na ti vek in a si ding, tiah a ti" (John. 7:37,38).\nThuhmahruai ih ka hmanmi Lal Jesu'i tongkam hi sui cafang thawn ngan tlak a si. Van par ih arsi pawl khi an eng in an mawi thluh nan pakhat le pakhat an mawinak an bang aw lo cio in nauhak pa cun a hmu ding. Thuthiang hmuahhmuah cu Pathian thawkkhum ih pekmi a si; asinan, mi hrekkhat cun cang hrekkhat cu an mai hrangah man nei cuang le a thupi cuang vek in an thei ding. Cuvek lak ah hi cang hi pakhat a si ve.\nHimi bungcang ih mawinak le thatnak thei fiang ding cun himi bungcang hi ziangvek tikcu le caan, ziangvek hmun le ram, siangvek boruak lak ah ziang ruangah le ziang tumtahnak in rak simmi a si ti kan theih maisak a tul.\nA hmun cu Jerusalem , Jews pawl sakhua nak khawpi, puithiam le daanthiam pawl, Farasi le Saducee pawl umnak hmunpi a si. A boruak cu Jews pawl in dan vek ih an rak tuah theu mi le biak inn ah an rak feh theu tikcu puanthlam puai an rak tuah rero laifang ah a si. A tikcu cu puaituahnak ih netabik, an sakhua dan vek in Siloam ihsin an lakmi tidai thawn maicam cu an kholhfai thluh hnu ah a ra pungkhawm aw japwl hrangah zianghmun tuah ding a um nawn lo an ti laifang, puai cemnet zawngah a si.\nCuvek lai caan ah kan Lal Jesu cu mipi hmai ah dingin an hnen ah thu a sim. An thinlung cu a hmu thluh hai ding tcu zianghman rinhlelh nak ka nei lo. Jews sakhua nak ih zirhtu mitcaw pawl hnen ihsin zianghman ngah mi an nei loih an sia-tha-theihnak ah lungkim lo zet in lo diriam lo zet in mipi pawl an tlung sal kha a hmu hai. An tlun ah zangfahnak tumpi a nei ih hitin a au suak, 'zokhal a ti a haal tu cu ka hnen ah ra seh la ra in seh'. Tikcu le caan sunglai zet lai fang ah kan Lal Jesu in a simmi a si ti cu zianghman rinhlelh ding a um lo.Hi lawng hi a thu simmi a si ding ti cu ka zum lo. Asinan, hihi a hmaisa bik ah a sim suak mi a si ding ti cu ka zum: 'Zokhal a ti a haal ahcun ka hnen ah ra seh'. Zokhal a nungmi le a diriam ter thei tu tinung a duh a si ahcun ka hnen ah ra seh.\nKa casiar tu pawl hnen ah lo theihter sal ding ka duh mi cu zovek kamsang le dungthlun tu khal in hivek tongkam hmang in thu an sim dah lo, ti a si. Moses in Hobab hnen ah 'ka hnenah ra aw' a ti( Mipum.10:29). Isaiah in 'Ra uh, ti a haal mi hmuahhmuah ra uh, hinah tidai a um' a ti (Isai. 51:1). Tihnim tu John in ' Tuu fano khi zohhnik uh' a ti (John1:29). Paul in ' Lal Jesu Khrih zum uh' a ti (Dung. 16:31).Asinan Jesu Khrih siar lo zohman in ' ka hnen ah ra uh' an ti dah lo . Hihi thil thupi zet a si. 'Ka hnen ah ra uh' a ti lai fang ah Jesu in a mah le a mah cu Sankhuk Pathian Fapa, Kamcia mi Missiah, le leitlun Rundamtu a si zia a thei ringring.\nKan Lal Jesu ih simmi lak ihsin kan ngaihtuah tlang dingah ka duh mi thu pathum a um. 1. Thil mamawhmi pakhatkhat a um thei: 'Mi pakhatkhat a ti a haal a si ahcun'. 2. A tirem nak dingah simcia mi a um: ' Ka hnen ah ra aw seh la in seh'. 3. Thukam cia mi kan hmuh thei mia um: 'Thuthiang in a rak simcia vek in a rhinlung sung ihsin nunnak cirhti a luang suak ding'.\nHi thu pathum hi casiartu pakhat cio nun ah pehtlaih awknak a um ih malte sim ding mi ka nei. Pakhat hnu pakhat ka run rarlang tum ding.\n1) 'Ahcun' timi thu\nA hmaisa bik ah 'Ahcun ' ti mi ngaihtuah tlang ding kan nei.Kan Lal Jesu in mi zokhal a ti a haal 'ahcun' a ti.\nMilai tuar theimi lakah tihaal hi tuar harsa pakhat a si. Nelrawn ramcaar lakah khual a tlawng dah na theihmi an um a si ahcun sut hai hnik aw. Ralram tidai um lonak ih hriamhma pu na theihmi an um dah a si ahcun sut hnik aw. Milian pa le Lazarus thuantu ih milian pai tihaalnak kha vun ruat sal hnik aw: Lazarus kha run thlah hnik aw la a kut sung kha ti ah hnim in ka dangro hi irun fawrh hnik seh a ti; ziangah tile keimah cu meipi sungah hrem ka tuar a si hi, a ti.(Luke 16:24). ti haal tuar tluk ih rapthlak a um lo ding.\nTisa hrangih tihaal nak cu cutluk ih a harsa ih tuar hreh um a si ahcun thlarau hrangih tihaal nak cu ziangtluk in a har sinsin ding . Taksa ih tuar nak ah thim lak ah sankhuk hremnak a um hrih lo. Hi leitlun in milai tuar mi thawn kan tahthim a si ahcun sankhuk hmun cu ruahban a si lo ding. Kan thlarau ih mankun zia le sankhuk hemhmun ih a tih nunzia pawl thei cingin, ngaidamhrih lomi sualnak ka nei a si ti thei aw cingin khui tawk ah tidamtu a um ti khal ngaihven dah lo; kan sia-tha-theihnak cu a cawr ih thil ti theinak a nei nawn lo a si ti thei cingin tidamnak dingah zianghman ngaihtuah cuanglo; nitin in thihnak lam kan pan rero ih kan thi rero a si ti thei cingin Pathian tong dingah zianghman timtuahnak nei cuang lo; mai tlamtlin lo nak le sual nak pawl cu thei aw cingin nitin sual thimnak sungahnung thotho; hi pawl hi thlarau nathrik in milai a siatsuah nak lang ter tu an si-ruh peh pawl ti siat thluh tu thlarau nathrik in milai thlarau cu a ei siat thluh a si. Curuangah a mai dinhmun ihsin luatnak dingah zianghman hma a la tthei lo a si. Hihi kan Lal Jesu in thlarau tihaal a timi kha a si. HIhi milai thlara in tidamnak, Pathian thawn rualremnak le sual ngaidamnak pawl a haal nak a si. Hi thlarau tihaalnak a thei aw tu cu a thangharhmi thlarau ih sawltalnak, talbuainak, khui tawk ah ka feh ding ti thei lo in ramro ramcar ah a sawltal rero tu le cawlhhahdamnak ngai ah a rum a rak tui thlarau dinhmun a si.\nPiter in penticost ni ah thu a sim lai ahkhan Jews pawl dinhmun kha hivek a rak si. Hitin ngan a si, 'An thinlung a khawizet ih, u le nau pawl ziangsaw kan tuah ding' ti ah an ti aw (Dung.2:37).\nPhilipian thawng uktu pa khan, Paul le Silus thawng nn an m lai ah ling a hnin ih thawngtla pawl kut khihnak pawl a phawih aw thluh a hmuh tikah a thinlun a thangharh in a sunglam nun in a haal mi a theih awk tikah Paule silus hnen ah ra in 'Ka bawipa le pawl rundamnak nah dingah ziangsaw ka tua ding' tiah bawk khup in a va sut hai. (Dung.16:30).\nPathian ih rawngbawltu minung tampi pawl eng in an nun nak ah a sun tikah hivek haalnak an rak neih mi a si. Agustine khan Manichean pawl lak ah a cawlhhahdamnak a rak hawl ih a rak hmu lo.\nLuther khan Erfurt Monastery ah thutak a rak hawl dah: John Bunyan kha Esltow ih a umnak ah khan rinhlelhnak thawn thin-ham-kailo in a ruk um dah lo: George Whitefield khan a fiangfai mi zirhnak duh ruangah vansanglam in a rak um dah; hi pawl hmuahhmuah hinthutak an rak hawl nak ruangah hmuh le toni an rak nei cio. Hi pawl hi an zaten Khrih in 'Haalnak a ti an rak theithiam thluh ding tiah ka zu.\nAugustine, Luther, le Bunjan pawl hin an sunglam nunih a haalmi an rak theih vekin kan nih khal in kan nunnak sungmiril in a haalmi hi kan theih ve a tul a si ka ti tikah a luar tuk lo ding. Siatlam a pan rero mi leilungpi par ah Kan nun vekin, kan tuah dingmi kan tuah ih kan sim dingmi kan sim a si ahcun thlanmual lenglam ah leilung dang a um ih thuthennak hmai ah kan ding thluh leh ding a si ti khal kan ciang do ding. Kan ruah ding vek in kan ruat ih hma kansawn thei nak ding hrangah kan hman awk a si ahcun, a farahmi, a caklo mi, dinhmun a hnget lo mi, le a famkim lomi sersiammi kan si ih Pathian ton dingah kantlak lo a si ti kan thei awk a tul; tui kan nunnak can tawite hin kan kumkhuan nunnak hrangah thu a then ding ruanah Pathian thawn dai ten kan nuntlangthei nak dingah kan nunnak in ziang a haal ti kan theih awk hrim a tul. Hi haalnakhi tlu se mi milai, Pathian tong dingmi pawl cun an neih hrimhrim ding mi milai sungmuril ih haalnak a si. asinan, sia-tha-theihnak a thangharh hrih lo mi pawl cu tangka, thu neihnak, nuamnung cennak, sinak, upatnak, cawmiawinak -hi pawl hi an thinlung in a haal teatea mi a si. Ann thinlung cu a siat thei mi lukhum duhnak lawng in a khat. Cuvek lakah milai malte lawng in a siat thei lo mi hrangah haalnak a thei tu an um. Thuthianghlim in tisa mi pawl cu 'Thi', 'Itthat,' 'Mitcaw', 'Hnaset' a timi pawl hi zianghman mangbang ding a um lo. Vawihnih hrinnak in sersiam thar mi an si a tul a timi cu zianghman ruahhar ding a um lo. Taksa in zianghman theihnak a neih nawn lo tikah a thi ti kan theih nak awlsam bik a si. Cuvek thotho in a tlarau in ziang a haal ti a thei lo tu cu a thlarau hrisel lonak/ thihnak a lang ter tu tum bik a si. Cuvek minung pawl hnen ah kan Lalpa in 'Mi farah, lawngfangkheh in um, mitcaw, le undsedawng nan si' a timi hi a dik ih cu pawl cu vansia ngaingai an si (Thup.3:17).\nAsile, himi casiartu lakah zosaw mai sual ruangih phurrit phur in a thei aw ih, a sungmuril ihsin, Pathian thawi daihnak cu a mamawh tu a um? Kan thlacamnak bu sungih kan sim theu vekin, 'Misual ka si ih tuu hlo bang in a vak hlo mi ka si, kei mah ah damnak hrimhrim a um loih mi vanduai ka si' ti thei tu zo an um? Kan khawm nak ah a tel tu lak ihsin zo in saw' ka sual ka theihmi pawl hin ka thin in ti riahsia in, phurit ka phurh thei rual loin i delh' iah a mai sinak vek ciah ih a sim thei tu um? Cuvek lak ah mi pakhat na si ahcun Pathian hnenah lungawi thu sim ding na si. Mai sualnak le palhnak, thlarau ah mi farah sinak pawl le Pathian kan tulnak pawl theih awk nak hi Thlarau in biak inn a saknak ah a hman hmaisa bik mi lungto hmanrua pawl an si. Saulnak mi a theihter. Milai cun a mai rundamnak hrangah zianghman tuah thei mi a neih lo zia mi a theih ter. Leilung sersiam a si tikah eng kha a hmasa ah rak umter a si (Seem 1:3). Kan mah le kan mah kan theih awknak le kan hmuh awk thei nak eng cu milai sersiam tharnak ah Thlarau in a hmaisa bikah a tuah mi a si. Thlarau haalnak a thei aw tu cu Pathian hnen ah lungawi thu sim tu ding a si. Pathian lalram cu na kiang te ah a um zo. Thinnuam zet in kan theih awk tikah a silo ih, kan mah le kan mah dinhmun tha lo zet in kan theih awk lai fang ah a si sawn vanram lamzin ah kan ka kan pen tan. Zosaw lawngfangkeh ih um na si tiah a lo sim? Na sunglam ih nangmah le nangmah hmuh awk theinak eng hi khui tawk in saw a ruang lang? Zosaw, nangmah le, nangmah lo zoh aw ter ih na sinak vek ciah lo hmu ter tu kha zo saw a si? Hihi na theih dingmi a si, tisa le thisen in khavek a lo hmu ter dah lo ding, asinan, kan Pa van ih a ummi in a lo hmuh tre mi a si sawn. University le college pawl in degre a phunphun le certificate a phunphun pe in fimthiamnak a phun phun mi an zirh thei nan zohman in milai mai sualnak hmuh kawk theinak mi an zirh thei lo. Thlarau lam ih kan tulmi le thlarau lam ih kan haalnak pawl theihnak cu khristian sakhua nak ah a thawknak (ABC) a si.\nJob cabu sungah Elihu in hitin a sim, 'Ka sual a si, thildik lo ka tuah ih cucun zianghman hlawknak i pe lo, a ti tu cu Pathian in mi hmuahhmuah u a zoh ringringih thihnak ihsin a thlarau cu rundam in mi hmuahhmuah cu a zoh ringringih thihnak isin a thlarau cu rundam in a nunnak ah eng cu a hmu ding a si (Joh.33:27,28). Zokhal a thlarau haalnak a thie aw tu cu a ning zah hlah seh. Ruahsannak thawn tungding aw sawn seh. Pathian in a hnatuan a thawh zomi cu a tuah sunzawm vivio dingih nunnak tha zet a neih thei nak dingah thlacam seh.\n2. Tidamnak simcia mi\n'Ahcun' timi thu kan si thluh hnu ah tidamnak lam ah kan feh vivo ding. Lal Jesu in hitin a sim 'Zokhal a ti a haal a si ahcun ka hnen ah ra aw seh la ra in seh'.\nHinahhin ngainat ding tong khuankhan a um lo. Nauhak te hman in an theihthei ding tongkam tluang a si. Asinan thlarau lak ah san thuk pi a nei. Koh-i-noor lungman khung vek asi, na kut zung kar lar teah na ret thei ih a man cu mit zohhnak in tampi a man sawn. Greece le Roman mifim pawl in an san thei lomi thubuai pawl hrangah saanak tha tuk a pek: 'Ziangtik milai cu Pathian thawn rualrem an nei thei ding? 'Hihi, kan lapai a simmi a dang pawl thawn na thinlung sungah ret aw: ' Keimah cu nunnak sang ka si, ka hnen ih a ra tu cu a ril a rawng nawn lo ding; cun keimah i zumtu cu a ti a haal nawn lo ding'. Kei mah cu sangka ka si: keimai sungih a lut tu cu rundam a si ding'. 'Kei mah cu lamzin, thuthak, le nunnak ka si: Pai hnen ah keimah loin zohman an feh thei lo. 'Phurrit a phur mi le hna a tuan bang tu pawl ka hnen ah ra uh la cawlhhahdamnak ka lo pe ding'. Himi buncang paruk tlunah tui ka sim rero mi hi bet aw la an zaten an pasarih ten zohlo (by hear) in theih tum aw. Na ruahnak sungah ret ringring tum aw la hloral ter men maw hlah. Na ke in tidai dai zet cu a tong ih na natnak ruangah na inkhun par ah na cawlh ringriang lai ah le na thihzik cuahco, lai ah hi pawl ih man hi na thei leh ding (John 6:35;8:12;10:9;14:16; Mth.11:28;John 6:37).\nCuti a sile hi tong tlai tluang te in ziang saw a sim duh? Pathian in, Jesu Khrih cu thlarau lam tihaal pawl hrangah cirhti luang vek in a tuah mi a si. Moses in lungpi par ihsin tidai suak ter bang in leitlun nelrawm ramro ramcar lak ah khual a tlawngtu pawl hmuahhmuah hrangah Khrih cu tinung a si. Kan mai sualnak ruangah kan mai aiawh le tlentu dinhmun ah dingin thihnak a tuar ih kan thiamcoternak hrangah kaihthawh sal asi, curuangah a mai sungih sin minungih tul mi hmuahhmuah cu tawp cin nei loin a pethei thluh a si: sual ngai damnak, mithiang a si tiah phuansuaknak, zawnruahnak, zangfahnak, cawlh hahdamnak, phurrit hlohnak, ruahsannak le hnangamnak pawl a famkim thluh.\nKhirh thisen in kan hrangah a tul mi hmuahhmuah cu in tuah sak thluh zo a si. Himi nunnak tinun pe suaktu si hei nak dingah misual aiawh ah thihnak a uar, midik cu mi dik lo hrangah a ti, ihkan sualnak cu a mai taksa rori in thing par ah a phur. Amai sung ihsin Pathian hmai ah miding kan si thei nak dingah sualnak nei lo tu cu sualnak misual vek in hrem a tuar (1 Pit.2:24;3:18, 2 Kor.5:21). Cule a mah cu phurrit phurtu le hnauan bang tu pawl sawng tu le ti a haal pawl hnen ah nunnak ti pe tu dingah raut a si zp. An hrangah sual ngaidamnak, nunnak le daihnak pek cu a lungawi zawng a si. Cule himi bungcang pawl hi leitlun mi hmuahhmuah hnen ah phuan suahmi a si: 'Zokhal tihaal cu ka hnen ah ra aw seh la, in seh'.\nSi pakhat in milai taksa par ah hna a tuan dan hi a hman dan ih zir in a si thie. Sibawi thiam pa in mina hrangah a ei dan ding ca a ngan san vek in minaa pain a ei lo a si ahcun a sii thatnak cu a hrangah zianghman that hnemnak a nei lo menthei. Nunnak cirhti nung thu ka sim tikah ka hman mi tongfang pawl hi in rak theihthiamsak dingah ka duh. Cuticun hi nunnak thinung cu thuthiangin ziangtin milai hrangah thathnem nak a nei thei ti ah a sim vek in zokhal in an nunnak ah an that hnem pi dingah ka duh sak a si.\na) Zokhal a ti a haal ih diriam ding a duhtu cu a mah rori ka hnen ah ra seh. Biak inn ah va feh in midangpawl thawn khawm awknak ah va tel in, thlacamnak le thangthatnakhla sak men ah khan lung awi tawk hlah seh. Rawngbawl tu pakhatkhat hnen ah a thinung ong in hlan awknak neih men ah a lung awi tawk hlah seh. Cuti si hlahkhaw, hivek tidai lawng in ih a lung a awi tawk tu cu a ti a haal sal ding. (John 4:1-3). Hihnak in hla sawn, thukdawn le, sangsawn ah thutak hmun ah a mai nunin a pan a tul. Ziangah tile Khrih a mah taktak thawn pawl awknak um loin leiltun sakhua nak men in zianghman kumkhua diah pek thei mi a nei lo si. Siangpahrang inn, hlawn thil, puai tawhnak ih cei awknak, le mo puai taktak pawl lak khal ah a mah siangpahrang pa rori kan ton ahcun zianghman kan hrangah thathnem nak a um lo. Siangpahrang pai kut lawnglawngin kan phurrit pawl cu in laksak thei ih viarviarin in theiter thei a si. Milai kut cun thlanmual ih lung pakhatkhat kha lain mithi pai hnen ah Kha! zohhnik! a ti thei nan,\nJesu lawng in tlanmual kaaihsin mithi pai hnen ah 'Kha, ra suak law' tiah a ti thei (John 11:41-43). Khrih thawn bulpak in hmaton rori iin kan tok awk a tul.\nb) Zokhal a ti a haal ih Khrih hnen ihsin a ti haal riam ter aduh tu cu amai hnen ah a rat a tual. Kaa ih rel men le tum men, a tha tiah lungkim pi nak men lawng a tawk lo. Helram u lamzin tha ngaingai le milai mithmuh ah nal ziahziah ih tuahmi lamzin a si. Mi thawng tampi in kumtin te cui lamzin cu an zawh ih an hloral. Zianghman tumtahnak le san nei lo in annung ih an nunvek in an thi lan ta. Cuti ding a si le! ka thangharh ih kan mah rori kan feh a tul! Fapa tlanhlo khan, 'ka pai inn ah siahhlawh ziangzat rawl ei cawk lo an nei ih kei hmuah rawl loin ka thi zik cuahco' tiih sim le suangtuahnak men ah lungawi tawk seh la a hrangah zianghman hmasawnnak a nei lo ding. Ni khatkaht ah kir sal cu ka beisei tiah ummen seh l avok inn ah khan a angta ding tiah ka zum. A umnak ihsin thawk tahrat in a kir sal ih a pai inn a va an lawng ah a pa in a va hmuak ih 'Thuamtha bik kha rak keng uhla hruh ter uh' tiah a ti' (Luke.15:20-23). Cuti vek thotho in kan nih khal kan umhmun ah um in a tum lawng tum le ruahsannak lawng tha zet nei in kan to hmun ah to men ding kan si lo, kan puithiam sang Khrih hnen ah kan mah rori kan rat atul a si. Kan sibawi thiam hnen ah kan mah rori kan rat a tul a si.\nc. Cui tlun ah a ti a hal ih Khrih hnen ah rat a duhtu cun zumnak cu a lotheihlo in thil tul mi a si thei seh. Ziangti lam khal siseh la, thinlung a pemmi, a kuaimi le tumtahnak thinlung thawn ra seh; asinan cuti ih a rat tikah in pom pam ding tiah cawlh huahhi cu tum hlah se. Zumnak lawn ghi tinung cu kan sung ah a lut ter thei tu a si. Zumnak cu Pathian hmaiah thiam kan cio nak ih manrua a si. Hitin cawp le cawp ah ngan leuhleuh a si, 'Zokah a zumtu cu a hloral lo dingih, kumkhua nunnak a nei ding' (John 3;15,16)/ 'Tuahnak in a si lo, zumnak in mawh nei pakhat cu mawh nei lo ah phuan a si ih thiamcoter a si, cule a zumnak cu diknak ah cohhlan sak a si' (Rom.4:5). Himi hla in a sim vek ih hngat aw thei tu cu mi thlawsuak a si:\n' Ka sinak vekin, thatnak pakhat hman um lo,\nKa hrangih na thletmi thisen in in rundam,\nCule ka hnen ah ra aw in ti,\nAw, Pathian Tuu fano, na hnen ka ra!'\nHimi kan sungmuril ah halnak a ummi hi ziangtluk in ti diriam a awl! Asinan, himi co dingah mi pakhat cu ziangtluk in saw sawm a har ! Rundam an si theinak dingah thil thupipi ih an ruah mi, an taksa hremnak, khual hla pi tlawng in hmun hrekkhat ah hlan awknak tuahnak, an neihmi pawl mi farah pawl peknak, hi pawl hi tuahter aw la awlten an tuah ding. Asinan, an thiltha tuah mi pawl kha hlawn tharat in, an tuahnak le thatnak tel loin, misual pakhat vfek in Khrih hnen ah rat ding, Naaman vek khan an kut ah zianghman ken mi nei loin Khrih hnen ah rat ding cu sim aw la dunglam ah an lo kir san men ding ( 2 Sing.5:12 ). Minung sinak mizai hi sankhat hnu sankhat, a kumkhua in a bang aw ringring. Tulai san milai khal hi hlanlai ih Greek le Jews pawl vek kha an si ringring lai. Khrih thinglamtah par ih khenbet nak thu cu Jews pawl hrangahcun an bahnak lungpi a si, Greek pawl hrangahcun atnak a si. An dungthlun tu pawl ziang tik hman ah cem ti a um lo. Jesu in a pawrhaw zet mi Sanhedrin pai hnen ah simmi hi a tak a si ti a lang: Nunak nei dingin ka hnen ah na ra lo ding' (John 5:40).\nHimi tihal riamnak ding hrangih a simmi hi tong tlaitluang zet a si nan thlarau lam nathrik tidam thei umsun, le lei le van kar lakih leilawn dawnmi umsun khal a si. Siangpahrang le a kut hnuai hnatuan pawl, thusim tu le a thei tu, bawi le hnatuan tu pawl, mi sng le miniam, farah le milian, zirhnak ne le nei lo, an zaten nunnak nei dingah himi nunnak tinung hi an in tul ih an in dan khal a bang awk thluh a tul. Kum zabi18 lai ah milai in lamzin dang an an rak hawl ih an rak bang lak men. Milai thawng tel in an kut bang seksek in le har fialfial in tikhur cu an lai ih tidai a tling thei lomi tikhur lawng an lai suak (Zer.2:13). Cule, a netabik ahcun tiluang hlun te ah cun an ra kir sal a tul ih an nunnak a cem hlan teah an phuang aw suak sal, Khrih lawngah tinung le daihnak taktak a um si an ti.\nHimi halriamnak hi nep zet in a lang men ding, asinan sankhat hnu sankhat ah Pathian mi hman pawl hmuahhmuah ih sunglam nun thuruk an rak neihmi hram a si. Kawhhran thuanthu ah, Pathian mithianghlim pawl hmuahhmuah le martar a rak tuar tu pawl hi an nitin nun ah ziangvek in an rak nung ih ziangvek an tuah ti kan zoh tikah Khrih hnen ah nitin te zumnak in ra in, 'a taksa cu ei in, a thisen cu a in tu pawl an si' (John 6:55). Ziangvek minung an rak si ti kan zoh tikah 'Pathian Fapa zumnak ih nung tu, a mah ah famkimnak ih nungtu an rak si' (Kal.2:20). Leitlun ah thilmak a rak tanta tu zumtu dik le tha bik pawl hi an nunnak kan zoh tikah Khrih zumnak ah thinlung hmun khat ten annun kan hmu thei. Kawhhran upa mithianghlim pawl, hram tohsalnak rak thawk tu pawl (Reformers), Anglican mithianghlim pawl, Puritan mithianghlim pawl, Episcopalian le Nonconformist mithainghlim pawlan zaten nunnak hrampi ih man khunzia langternak ah an tuahnak cu hmun khat te lawng a si. An nun lai ah bang aw lo in an lang men ding nan a tak ih an thupi hram chui tikah thu hmunkhat te a ak si theu. An ninetabik ah an tlin lonak thawn an lalpa an tawn tikah Khrih ih khros ah an hngat awih, an sualnak le thianhlim lonak pawl hmuahhmuah cu nunnak tiluang cun a thianhlim thluh hai ih Khrih thisen sung ahcun cawimawi nak an co ve a si.\nThlarau lam halriam ter tu tinung a luannak hmun ih um cu mi van tha an si. Bible zalen zet ih hman thei nak, thuthangtha zalen zet ih phuansuah nak hmun, thansohnak dingah Pathian zangfahnak hnuai ah kaihhruai awknak hmun, Khrih ih rundamnak le milai hrangih thawinak pek mi pawl thu cawlhni thinte simnak hmun ih a um tu cu mi van tha ngaingai ansi. Kan hrangah cantha kan neih mi ih man hikan thei lo theu. Kan hmuhmi thil le kan theihmithu palw ih mankhunnak pawl hi kan thei lo theu, cutivek cun Israel pawl khan nelrawn ih maana kha a man khunnak an rak thei lo ih zianghman ah an rak siar lo (Mipum.21:5). Bible cathiang fiangzet ih a thei tu lothlo pa hman khan Greek mifim pawl hnakin Pathian thawn ziangtin remnak kan nei thei ding ti tha sawn in a theithei. Pathian thei lo tu pawl ih sakhua nak hi zohhnik. Africa ram ih milai haaral thawinak an peknak, Hindu pawl in an pathian an biaknak ruangah anmah le an mah an hremawknak, Muslim pawl in an sakhuan ruangah an taksa tiang an siatsuah awknak pawl hin an sakhua nun ah diriamdah lomi Pathian thawm remnak ih pawl kawm nak an haarl nak langter tu a si. Curuangah nang cu Pathian nung thangthang thei ding dinhmun ih na um hi Pathian thangthat ding na si. Lungawi thu sim kan lo theu nak hi in kan par ah thu sim ding tampi a nei ding tiah ka ruat. China, Africa, Hindu le Muslim ram pawl dinhmun a thei ciang tu cun tihnak a nei dingih Pathian thuthangtha simnak hmun ah a umhi Pathian hnen ah lungawi thu a sim ding. Na nunah Pathian hnen ah lungawi thu sim ding na nei maw ti thathen zoh aw fel sal aw.\n3. Thukammi hmuhsuak nak\nA netabikah, Khrih hnen ih a ra tu hmuahhmuah in thutak kamcia mi hmuhsuaknak thu ka sim ding. Thuthiang in a sim vekin kan hmuh thei mi cu 'Zokhal keimah a zumtu cu a sungin nunnak cirhti a luang suak ding'.\nThuthiang in a rak kam cia mi hi duh um zet le thuk zet a si. Tuilai san ah hi thu hi ngai pawimawh ding a si tluk in kan ngai pawimawh lo pang ding ti ka phang. Thuthiang in thu in kam cia mi pawl hi tuhlan kan pa le pawl in an rak ngaisan le an rak zirh awk tluk in tulai minung pawl hin kan ngaisang in kan zir lo pang ding ti ka phang. Bible in hmailam thu a simcia mi pawl ih thatzia, thukzia, kauhzia le man a neih zia pawl hi mi malte lawng in an nei theu.\nCuti a si laiah, himi thukamhi milai nunnak ih tulnak tinkim a thum awknak a si. Adam cithlah mi tamsawn pawl cu himi zumnak in an nung lo. Lo hnathuan tu cun ni khat ni ihsin zarhte tiang taima zet in hna a tuan ih hlawhman a nei ding tiah a ruat aw. Ralkap pawl khalin lungawi zet in an hnatuannak ah hna an tuan ih an rianmi kumpi hnen ihsin hlawhman an ngah ding a si tiah zumngamnak an nei.Inn sungih hnatuan tu hnen um nu cun a pi nu in a hlawhman cu thaten a pe thei ding a si tiah zum ngamnak thawn a tuan. Khawpi sungih sumdawng le hnatuan tu pawl khal in an hmailam ah an tuanman cu fel le tha zet in an hmu ding a si tiah zumngamnak an neih lo ahcun zianghman tuan suak thei mi an an nei lo ding. Zo khal in hnatuan man le hlawhman sumpai hlan awkdan pawl cu theih a si. Sumtuah minung pawl khal hi an hmuh nak si loin an sumnakih nungmi an si. Mi thukam mi anzum ih an mah le an mah khal mii zumding ah an ruat aw. Thukamnak, thukammi zum awknak, le thukam mi zumnak vek in tuahsuak nak pawl hi khristian pawl ih kawm awknak le hnatuan tlang nak ah hmun kau pi a luah.\nCuvek thotho in Pathian thlarau in milai thlarau pawl hnen ah hna tuan thawk tikah thukam nak hi a hmanmi hmanruan a si. Pathian munung pawl hnen ah thukam nak nei in a kaihruai ih a thukammi zum, thu ngai, ih a mah rian dingah a kaihruai. Minung in a zum ih a zummi cu tuahnak in a nunpi lawng ah Thlarau in milai hnen ih thukam ropi a pek mi pwl cu, zumtui nunah a tak in man a nei ding ticu Bible fimkhur zet ih siar le zir tu pawl cun an thei thluh ding. A tawi zawngin Pite in a sim bangin, 'In kam cia mi a tum le a sunglawi mi thukam cu in pek' (2 Pit.1:4). Thlarau thawkkhumnak in thuthiang cu kan mai zirawknak ah a rak ngan suak ter tu cun minung thinlung le mizia cu a thei thluh ih ziangvek hmunton nak le nuntudan dinhmun khal ah a mil aw le thlun theih dingin a famkimmi thukam nak thawn kan hrangah thuthiang sungah a rak ruatcia ih a rak ruatcia ih a rak rem cia thluh a si. Cule hitin in sut tluk ais, 'Na hrangah ziang ka tuah ti na thei maw? Kei mah ih tha ka ti mi hi na thei duh maw? Bible kha la aw la, siar aw.\nAsinan, Adam ih fale pawl in an mah le an mah lak ah thu an kam awk nak le Pathian in Adam thlah pawl hnen ah thu a kam nak ah danglam nak kan theih hngilh lo dingmi a um. Milai thukam awknak cu a famkim ding tiah a ciang lomi a si. Milai cun a duhnak sang bik le a tumtahnak sang bik hrangah a thei patawp suah in a tuah hman ah a thukam mi hi a tuah suak thei ringring lo. Thihnak le natnak in thukam tui nun cu a siatsuah thei ih leitlun ihsin a nunnak a thukam cilh in buruak tha lo, le siatsuh tu a phunphun in a tumtahmi le a neihmi pawl cu a siatsuh thei ih a tiamkam cia mi pawl cu a tuah suak lo thei. Cuti a si laiah, Pathian thukam cu zumdingah a ciang mi a si. Amah cu Cungnungbik Pathian a si ih a simmi tuahsuak lo dingin ziang sersiammi hman in a kham thielo. Amah cu a thleng aw dah lo, a thinlung hmunkhat te ah a ret ringring, amah ahcun danglamnak zianghman a um dah lo, a hrangih sun le zan ti khal a um dah lo.(Job.23:13;James 1:17). Ziang tik khal ah a thukam cu a tuah suak ringring. Nauhak nu te pakhat in a saya pai hnen ah a sim bangin, Pathian in thil pakhat a tuah thei lo mi cu, 'thuphan a per thei lo' (Heb.6:18). Milai hrangah ziangvek thil ang thei lo mi khal Pathian in ka tuah ding a ti ahcun a tuah suak a si thluh. Tilik in leilungpi a khuh thluh lai ih Noah tei sung a huhimnak, Isaak ih suaknak, Igypt ram ihsin Israel pawl runsuak an sinak, David kha sual ih tokham ah toter a si nak, Jojeph kha Igypt ram uktu a si thei nak, Khrih ih suaknak mangbangza, Khrih a thawhsalnak, le Jews miphun pawl leitlun hmunkip ah an darhawknak, hi pawl hi milai ruahnak ahcun thil cang thei lo lawnglawng an rak si thluh lo maw ? Asinan Pathian in a cang ding a ti ruangah an mah le an tikcu teah an cang thluh. Asinak ciah ahcun, Pathian hrang ah a kaa ih a simsuaknak le a tuahsuak nak ah hin a awlsam dan a bang aw a si. Ziang thu khal a kamcia mi pawl cu kimcang ten tuahsuak thluh an si ding ticu a ciang a si.\nThuthianghlim sungih thukam mi pawl an ropit zia hi hivek casung ah sim thluh theih ding rual a si lo. Thukammi hmin pawl hi a thawng siar tlak in an um. Siar cawk lo khawp in a tam. Pathian mithmuh ah nun dik ih a nung duh tu pawl hrangah cun naute suak thla pek an si ihsin an tarkun tiang hrangah an nuntudan ding Bible in a zirh lo mi a um lo. Ziangvek dinhmun hrang khal ah Pathian in milai pawl umtudan ding hrangah a sim cia mi a um thluh a si.Ziangvek dinhmun ih a ding mi pawl hrang khal ah thukam mi cu a um thluh a si. Pathian ih tawp cin nei lo a zangfahnak le a zawnruahnak thu; sual sirnak thawn a mah a pan tu hmuahhmuah a pom duhnak thu; misual khawnbawl pa hman a ngai dam duhnak thu; thinlung a sual mi le mizia tha lo pawl a thleng thei nak a huham cahnak thu; thlacam dingah le thuthangtha cu ngai ih a zangfahnak hnuai ah lut dingih fawrhfialnak thu; hnatuan theinak thazang, harsatnak ah bawmnak, thubuai lak ah bawmnak, natnak lakah venhimnak, thih ni khua ah hnem awknak, le cawimawinak lawmman, hi pawl hmuahhmuah tlun ah ti cawk lo thukamnak hi Pathian Thuthiang sungah a um a si. Bible thaten a zir le duhnak thinlung thawn a siar ringring lo tu cun a thukam mi paw ropitnak le thatnak pwl hi ciangzet le famkim zet in a hmu thei lo ding. Mi pakhatkhat in Pathian thikam pawl hi a ringhlel a si ahcun, Sheba lalnu vek khan Solomon ih hmai ah ra aw sen la,' A hrekhat thluk hman sim ka rak si lo' a ti ding (1Sing.10:7).\nTui ka thuhmahruai ih ka hmanmi kan Lal Jesui tongkam hi a danglam cuang in a lang. Hihi, a falten thlarau lam ih ti a hal tu pawl a hnen ah ra dingin a sawmnak le an tihal cu a riam ter ding tiah thu a kamnak a si ih tha zet in kan ngai thlak a tul. Kan Lalpai thukam nak tampi cu a ngai tu pwl hnen ah a simmi a si theu. Asinan, hi tawk ih a thukam nak ahcun a ngai tu pawl lawng si loin a kau deuh in le zo pohpoh a ti a hal tu hmuahhmuah ceem in a simmi a si. Thuthiang in a rak sim cian bang in 'Zokhal keimah in zumtu cu a sungin nunnak ti a luangsuak ding'. Hi tongfang pawl hi kawhhmuh mi nei in a simmi a siih, ziangvek in zumtu pawl nun ah a tak in a thleng ti ka run tarlang tum ding.\n1. A pakhat ah kan Lalpa Jesu in a sim duhsan a si ding tiih ka ruahmi cu, zokhal zumnak in a hnen ah ara tu hmuahhmuah hnen ah an thlarau ih mamawhmi pawl a tuah sak ding tina a si. Thlarau in an sungah sual ngaidamnak, daihnak le ruahsannak pawl thawn a cencilh ding ih a sunglam nun ah tiva a kang dah lomi vek a si ding. Thlarau in a theihter tikah Khrih ah ro thil ruat cia mi pawl in a nun ih halnak hmuahhmuah cu a di riam ding.(John 16:15). Cuticun, thihnak, thuthen nak le hmailam ih a thleng lai dingmi thu pawl ah zianghman thlaphannak a nei lo ding. A caancaan cu a mai tlin lonak le satan thlemnak ruangah thimnak le rinhlelhnak a nun ah a nei men ding. Asinan, Khrih hnen ah a ra zo tu cun a sunglam ihsin nunnak cirhti a luang suakmi in nunnak thazang a pe ringring ding. Hihi kan hmaiah a hmaisa bik ah Khrih ih thukam mi kan ruat dingmi a si. Jesu in a simmi cu hitin kan simsal thei,' Ka hnen ah ra niakno men aw, nang thlarau lam ih khua ruahhar rero tu, na thinlung phurrit kha a hlo thluh ding'. Na thinlung sungah Thlarauthianghlim hnatuannak in sual ngaidamnak le daihnak ka lo pe dingih nan hrangah nan ai ka awhnak in ziangtik hman ah nan ti a hal sal nawn lo ding(Nan thla a pang sal nawn lo ding). Tisa ih nan nun sungahcun tihnak, rinhlelhnak, le buainak nan nei men ding. Asinan, ka hnen ah voikhat nan ra ih kai mah cu nan rundam tu ah in co nawn lo ding. Nan sunglam nun kha a thleng aw thluh dingih nan sung ihsin a kumkhua ih tinung a luang suak mi um in nan thei ding'.\nHi thu thawn pehaw in ziang saw kan sim ding? Kei mai zumnak in ka phuansuah ngammi cu, ziangtik lai khal ah nunau maw mipa maw Khrih hnen ah zumnak in a rat tikah hi thukammi hi a famkim a si. A dinhmun ah zangfahnak tlaksmanak le dinhmun ciangkuang lo cu a um men thei. Amah le a mah ka piangthar zo, thiamcoter mi ka si zo, thiantermi ka si zo, hivek lak ah raltha zet ih ka sim ngam mi cu Khrih hnen ih a ratu mi pakhat cun a mah te ih a tuah suak thei lo mi thil comi a nei ih a mah le a mah cu thei aw lo in a um thei nan ziangtluk thinnemle hnuaidawr in a um rero khal lena sungah thilthar comi a nei zo a si. Cucu ziang a si ding tiah na ruat? ' A sung ihsin a luangsuak dingmi 'tinung' a si. Cui tinung cu Adam cithlah zokhal si hai sehla, Khrih hnen ih a ra tu hmuahhmuah in an co dingmi, an nun thar a cawmdawl tu ding tinung a si. Curuangah, Khrih ih thukam cu mitinkim a hnen ih a ra tu hmuahhmuah hnen ah a faki a si tin ka zum.\n2. Cuti a sile, hi lawng hi maw si a thukam mi? A si lo. Hi tlun ah thil tampi a um lai. Thil tampi a ra lai dingmi a um. Kan Lal Jesu in a sim duhsan cu, 'Zokhal ka hnen ah a ra tu cun mai thlarau hrangah a mamawh mi hmuahhmuah a ngah tlun ah mi dang hrangah thlawsuahnak a si ding. A sungih a nungmi thlarau cun a sung ihsin thiltha a luang suak ter dingih, cuticun a sung ihsin mi dang tampi hrangah nunnak ti a luangsuakmi cu hmuh theih in a um ding.'\nHihi kan Lal Jesui thu kammi khristian tampi in an theih hrelh theu mi a si. Cuti a si laiah, hi thukam hin nunnak thuah a kawhhmuh ih thu ngai thlak zet ih kan ngai pawi mawh a tul. Hihi Pathian ih thutak a si ding ti ka zum. Rom. cakuat 14:7 in 'Zohman mai hrang lawngah kan nung lo' a ti vek kha a si ding ka zum. Curuangah mi pakhat ih pianthar nak cu a dang pawl piantharnak dingah Pathian ih hnatuan a si tiah kan ti thei. Hi thutak hi zumtu hmuahhmuah in an thei thluh ka ti lo. Midang thlarau hrangah ziang thil tha ka tuah ti ruat dah lo lellel in a nung ih a thi mi mi tampi an um. Asinan zokhal an thiltuah mi vek in thawhsal nak ni ah an thu then a si tikah hi thukam hi a famkim in a thlen zia a takin kan hmu leh ding. Mi pakhatkhat zumtu ti aw si, a nunnak sung ihsin midang hrangah tinung cu a luang suak lo ih, a thlarauin midang hrangah zangfahnak thu theihter nak dingah zianghman ruahnak le hman awk nak a nei lo ahcun cui thu cu rinhlelh um a si. Thinglamtah par ih thinlung a pemmi fifir pa hman kha a pianthar hnu ah rei lo te sung lawng a nung nan mi thawng tampi hrangah thlawsuah mi a si!\na. Zumtu hrekkhat cu an nun lai ah midang hrangah nunnak tiluang an si. An tongkam, an thurel mi, an thusimmi, an zirhnak, hi pawl ruangah an sung ihsin a luang suakmi tinung cu an minung pi pawl in an rak co ve thei nak a si. Thuthimnak ah, a dungthlun tu cakuat, rak ngan dah lo tu pawl vek an si, an nun lai ah an nunih an phuansuahmi in an sungih tinung cu midang a rak cawm. Cuvek mithianghlim tampi an um.\nb. A hrekkhat zumtu pawl cu an thih hnu ah midang hrangah tinung an si. Lal tha lo pawl hmai ah tihnak nei lo in an din ngamnak, harsat nak maksak an tuar ngamnak, thihnak dinhmun an thlen zik tik khalah ral tha zet in Khrih thuthangtha an sim ngamnak, thlanmual hnar an thlen tik khal ah thindai ten an feh vivo ngamnak-hi pawl hi mi ah an nih in an nunnak cawpcilh in thuthangtha cu an au pi ngamnak an ruat tikah thinlung thleng nak an neih phah theu. Rome khawpi ih martar rak tuar tu pawl nun khan mi tampi hnen ah an thihnak in thu a sim. John Huss, Prague ih Jerome, Cramer, Ridley, Latimer, Hooper le upat tlak mi Marian ralkap martar tuar tu pawl tla hi an si. Samson tivek pawl tla kha an nun lai ih an tuahmi hnak in an thih zawng ih an tuahmi kha a ropi sawn.\nc. Cun a hrekkhat pawl cu an thihhnu reipi tiang midang hrangah tinung luangsuak an si theu. An cangan mi le an hnatuan mi pawl hin an cangannak cafung pawl leivut an canhnu tiang midang hrangah tinung luansuak mi an si theu. Cuvek lakah cun Bunjan, Baxter, Owen, George, Herbert le Robert M'Cheyne pawl tla an tel ve. Hi pawl hin an nun lai ah an lei in thu an rak sim mi hnak in an kut ih an rak tuahmi, nganmi pawl hin an thih hnu ah thiltha tampi midang hrangah a hring sawn. An mah cu an thi zo nan, thu an simringring(Heb. 11:4).\nd. A neitabikah ka sim ding cu, mihrekkhat cu an nitin nuntudan hi midang hrangah tinung luangsuak an sinak a si. Zumtu hrekkhat daizet, nunnem zet, tanhmun hnget zet, leitlun ah thawmle vang nei ciamco lo an sinan an nitin nuntudan ah an kiangkap ih um pawl khristian nun mawi cawnter theinak nei tu mi tampi an um. Tongkam khat tong lo in nehtu sinak an co (1Pit. 3:1). An duhdawtnak, an thatnak, an thin suannak, an ngil neihnak, an duh am lonak, an nitin nuntudan pawl hin daiten mi thinlung sungah thu a ruat ter ih mi a neh a si. Hivek hi nutar pakhat in a rak tong dah, a rundamnak comi cu Pathian kut hnuai ih hnatuan tu Whitefield ih nuntudan ruangah a si, a ti. ' A thuthangtha simmi ruangah a si lo, ka hnen ah thil pakhatkhat i sim ruangah a si lo. Asinan, ka nauhak lai ah, a khritian nun mawi le a nitin nun ah a zangfahnak ka hmuh mi ruangah a si. Cule ka thinlung sung te ah hitin ka rak ti, 'Sakhua nak pakhatkhat ka neih a si ahcun Mr. Whitefield ih Pathian cu ka Pathian a si tengteng ding' tiah ka ti.\nKan Lalpa i thukam mi hi thaten pom in, theihhngilh hlah uhsi. Zumnak in Khrih hnen ah na rat a si ahcun nangmai thlarau lawng kha rundam si er dingah ruahnak nei aw hlah. Midang hrangah tinung si thei ding kha ruat sawn aw. Mi dang tampi pawl kha Khrih hnen ah rak hruai tu na si lo ding ti zo saw a sim thei tu a um? Hihi na thinlung sung ah ret in nung ringring aw, tuah aw la, sim aw la, thla khal cam aw. Nu pakhat, pa pakhat le unnau pahra ummi insang ah nunau te pakhat lawng kha khristian a sinak insang thu ka rak thei dah. Cule cui an nunau nu te a thih hlan ah an unau khawvel mi pawl kha an piangthar thluh, cucu tisa tongkam zet in hi leitlun ah zumtu pakhat khat hi a kiangkap ih ummi pawl hrangah tinung a si ti cu rinhlelh ding a um lo. Piantharnak cu na mit hmuh ah a si lo men thei, ih an piantharnak hmu loin na thihsan men thei. Asinan, piantharnak cun piantharnak dang a hrin ruangah mimalte lawng vanram an kai ti cu ringawhlah. Haworth ih Grimshaw kha a thih tikah a fapa kha zumnak le zangfahnak zianghman comi nei lo in a tanta. Asinan, a pai thu simmi le nuntudan pawl kha a theih hngilh thei dah lo ih rei lo te ah a rung piangthar. Cule a simmi netabik cu' Ka pa in vanram ah i hmuh tikah ziangtin i ti ding' ti a si. Curuangah Khrih ih thukam hi raltha zet ih ruahsannak thawn zum ngam uhsi.\n1. Himi thu ka lawpter hlan ah thusutnak tawte ka lo sut ta ding. Na sunglam nunah thlaraulam halnakhi ziangtal theihmi na nei maw? Na thlarau hrangah ngaihtuahnak thuk zet neih can nei in na thei aw dah maw? Mi tampi in cuvek theih awknak an nei lo ding tiah ka phang. Kum zabi pathum lai ih minung pawl hmuhtonmi ihsin kan zir thei mi cu, mi hrekkhat cu kum rei zer sung Pathian biak inn ah an feh theu ih an khawm aw ringring, a sinan an nun ah sual ngai pawimawhnak, sual huatnak, le rundammi si duhnak thinlung zianghman nei loin an rak um thei a si.Cawlhni tinte le kawm tinte an theih mi thlaici tha pawl cu leitlun ngainatnak, nuamcung cen duhnak, leitlun thil hiarhalnak pawl hin a siatsuah thluh cingcing ih zianghman rahtha anrah thei lo. Biak inn an rat tikah an ratnk lamzin ih phahmi lolungto an pal rero mi vek in an thing lung cu a hak remrem. An thinlung sungah zianghman danglamnak um loin le ruahnak thar zianghman neihmi nei loin an kir sal theu. Cuticun, kumkhat hnu kumkhat, thal khat an tikcu an hmang lian , ringring, Asinan mi pakhat cu a lu a nun hnianghni ah cun ka bei a dawng hrih lo. London khawsungih St. Paul biak inn pi ah an tarmi khawmdar tumpi kha kum reipi sung an rak tum theu nan, sun hnatuan lai ih thawm le vang tam lai fang ahcun mi tampi in an theithei lo theu. Lamzin ih mawtaw on le hnatuan tu pawl thawm le vang pawl khan dar on kha a ti nep ih mipi hrangah theih harsa ah a cang. Asinan, ni a hung tlai thlang ih hnatuan tu pawl an sun hnatuannak ihsin an cawl ih dawrkai pawl khal an dawr an khar hnu ahcun thawmvang khal a dai vivo. Cule khua a hung tlai ih zokhal zandai ah an innsang ah an um lai fangah biak inn darpi cu voikhat, voihnih, voithum an tum tikah mi thawng tampi in theih a si. Cuti vek cun mi tampi thlarau dinhmun khal ah a si theu. Tu ahcun an thisen a tha lai ih ei le in le sumpai hawlnak ah hmang aw in ah phar rero ih an sia-tha-theihnak hna cun an thlarau hrangih a tulmi cu a thei thei lo a si. Asinan, na duh khal len duh lo khal len na sia-tha-theihnak in a theih tikcu a thleng leh ding. Natnak le cahlonak in a lotheihlo in a lo theihter can a thleng leh ding, cu tikah cun na thinlung tawntai zet cun na thlarau hrangah ziang a tul ding tiah na ruah can a si ding. Cu ti cun na sia-tha-theihnak hna cu a ong leh dingih na kiangkap ih dar an rummi cu na theithei leh ding, cuticun Pathian in a lo zangfah a si le na sual sir in na thlarau tihhalnak diriam nak hawl ah Khrih hnen ah na ra leh ding. Himi casiartu zaten cuvek ih thlarau tihalnak ruangih Khrih hnen ah an rat cio ka duh sak. Khua a tlai tuk hlan ah cuvek theihnak an neih theinak dingah thla ka cam sak.\n2. Asile, tu leifangah ziangtal theih awknak na nei maw? Na sia-tha-theihnak kha thangharh aw in hna atuan maw?Na thlarau tihalnak cu thei aw in diriam tertu hnen ah feh duhnak na nei maw? Cuti a sile kan Bawipai hmin in sawmnak ka lo simmi hi rak ngai hnik aw; 'mi zokhal, ziangvek minung khal siseh la, farah maw milian maw, mite, mi tum, cathiam, cathiam lo, riahsia maw mi lungawi maw, mi zokhal a ti a hal ahcun Khrih hnen ah ra aw seh la, ra in seh'. Taw tlai lo ten sawmnak hi thei aw la pom aw. Zianghman hngak aw hlah, zohman hngak aw hlah. Hngahmi na neih a si ahcun a recang na ti tiang ziang maw pakhatkhat na hngak ringring kai na hrang khua a tlai tuk tiang na rak hngak ringring lo ding ti zo saw a sim thei? Tu ahcun Randam tui kut cu nang mah run dingah aman cia ringring, a sinan arei hlan ah rundamnak kut cu laksal a si cing dign. Nunnak tiluang cu tuah a lak in a um, asinan rei lo teah a kumkhua muang loin ra aw sehla, ra in lohli seh. Tui hlan ah misual zet na rak si ih, thu simmi thatha khal ngai loin , ralrin peknak pawl khal zianghman siar lo in na rak nung khal a si len tuah ra aw. Tui hlan ah Pathian thu an lo simmi le Thlarauthianghlim hnatuannak pawl cu na pom lo ih na duhduh in ni rak nung, na nu le na pa in mitthli thawn thu an lo simmi khal na hna ah na than lutter dih lo, Pathian biaknak le khawm awknak cu zianghman ah na siar lo khal a si len, ltuah zamrangin ra aw. Ziangtin Jesu hnen ah ka ra ding, tiah le ziangtin zumding ti ka thei lo, tiah daithlang in um men aw hlah. Mi pakhatkhat cu a tha a bang tuk ti a theih awk tikah ziangtin cawlhahdam dingah cawlhhna ka thiam lo a ti runtu dingih kkut kha a kaih hna ka thiam lo a ti ding maw? Titla mi pakhat tisungah a pil zik cuahco mi khan a mah runtu dingih kut kha a kaih hna ka thiam lo a ti ding maw? Tisungah a pilcuahco mi lawngpi sungih khualtlawng pawl khan an mah runtu ding lawng an kiangah a thlen tikah 'ziangtin lawngpi sungin kan tlan suak dingih ziangtin lawng thar sungah kan lut dign ti kan thei lo' tiah an to cuahco men thei ding maw? Aw! cuvek thulolak puhmawhnak pawl cu tlan san aw! Tho aw la, ra aw! Sangka cu khar a si hrih lo . Nunnak tiluang cu phih a si hrih lo. Lal Jesu in nangmah a lo sawm a si. Na thlarau in hiarhalmi a nei ih, diariam ter nak dingah rundam tui tinung lawng in a cang thei ti na ahcun a tawk a si. Ra aw, taw tlai lo ten Khrih hnen ah ra aw. Himi nunnak tinung a in ruangah a thi na hmuh mi an um dah maw? Zo pakhat tal teh diriam loin a kirsal an um maw?\n3. Cuti a sile, Khrih hnen ah ra in na hal a riam zo maw? Naih sinsin ah ra aw. Khrih na naih poh le hnangamnak na nei sinsin ding. Na nitin nun ah tiva kiangah na feh tam poh le na sunglam ihsin nunnak ti luang suak vek in na thei aw sinsin ding (John 4:14). Nangmah te lawng kha thlawsuahmi si ding na si lo, midang tampi hrangha thlawsuahnak hrampi siding na si.\nSualnak ih khat mi hi leitlun ahhin na duhthusam vek in na di a riam lo men ding. Asinan, na theih ringring ding cu vanram pahnih na nei thei lo. Hnangamnak famkim le lungawinak famkim cu hmailam ah a ra lai ding. Satan hi tawntem in a um hrih lo. Midang tampi hrangah an sual thei aw in an thlarau halriam dingah Khrih hnen ah an ruat nak ding cantha a um lai hrih. Khrih a ratsal tikah na thinlung in zianghman beisei mi dang nei nawn lo in na di a riam thlepthlep dingih na lung a awi ring ring ding. Cutik ah tui sualnak thawn a khat mi leitlun ah Khrih in ziangti vek in a fale pawl a rak cawmdawl ti an thei leh ding. Cuhmuah hmuah lak ah Khrih thawn pehtlaih awknak nei lo in rei tuk an rak nun kha an mang a bang leh dingih Khrih hnen ah rat ding an ning a rak zak rero kha mak an ti leh ding.\nKhrih hnen ah a ra ru pawl thlarau hrangah vanram cu ziangvek a si ding ti tarlang nak ah Scotland ram ih tahthimnak a um. Glencroe lamzin hi fehsuak a har zet ih minung malte lawng an feh suak theu. Asinan, cumi lamzin tawpnak ih lungto par ah hitin nganmi a um: 'Cawl hahdam aw la, na lung awi aw'. Himi tongkam vek hi, Khrih hnen ah thlarau tihal riam dingah a ra tu pawl vanram an thlen tikah kan leitlun thlaphannak le har tuarnak pawl hmuahhmuah cu a hlo dingih Pathian lalram sungah a kumkhuan in kan cawl ding. Kan dunglam kan zoh sal dingih kan leitlun nunnak ah ke karkhat hnu karkhat ah fimthiam zet le thinsau zet ih in rak kaihhruai nak pawl kan hmuh suak sal tikah kan lung a awi zet leh ding. Cawlhhmun ropi ah kan cawl dingih kan khualthlawnnak ih kan tha bang le kan thlaphannak hmuahhmuah pawl cu kan theihhngilh thluh ding. Hi leitlun ah Khrih hnen ih kan cawlh hahdamnak cu a fammim hrih lomi a si: vawi tampi cu tinung ih thawtnak taktak tla a thei lo kan bang theu ding. Asinan, famkimnak ni a thlen tikah kan duh a dim ding (Sam. 17:15). Kan duh thusammi tiva sungin ti kan in dingih ziangtik hman ah kan ti a hal nawn lo ding.\nTHU BET BAWMTU\nTui ka sim rero mi thu thawn peh aw in ka sim duhsan fiang zet in a tarlang thei tu canganmi pakhat a um ih, ka casiar tu pawl hnen ah lo theihter lo dingah ka hrap a hria. Cucu mi tampi in an siar dah lo mi le an theih lo mi a si. Kei cun hlawknak tampi ka neih phah ih mi dang khal in hlawknak an neih phah ding tiha ka ruat.\n" Mi pakhatkhat in sia-tha-theihnak cu kaih thawh a si ahcun a fehnak lamzin thei aw lo in 'Rundam ka si thei nakdingah ziang ka tuah a tul' (Dung. 16:31) tiah lam hruai tu a tul dingih, thaten kaihhruai a si lo ahcun a si deuhdeuh thei a si. Himi a thusutnak saannak dingah a dungthlun tui tongkam kan nei, 'Lal Jesu Khrih zum aw la, nang le na inn sang cu rundam nan si ding'. Himi thu saannak hi mi tampi hrangah a hlun tuk le sanman lo tla a bang men ding. Asinan, hi leilungpi cu a um kelten a um ih Pathian in milai sia-tha-theihnak a kholhfai nak ih a hmanrua pawl cu a thleng hlan lo cu hi tongkam hi milai thluakkholh nak ah le theihnak thianter tu dingah le milai thlarau ih halnak diriam ter tu dingah hman a si ringring dign. Ziangvek zirnak le thiamnak khal hi tongkam tha hmantlak lo tiah thlengdingin ziangvek tongkam tha hman tuahsuak thei mi an nei lo ding : a dungthlun tu pawl ih thu saannak hi zovek milai khal si hai seh la, hliam a tuar mi an sia-tha-theihnak ti damnak dingah an hman lo ahcun an hrangah tidamnak lamzin dang a um lo. Leitlun bum awknak ih an sia-tha-theihnak a ti hit lawng ah an hliamhma tuar mi cu a naa an thei nawn lo men ding. Asinan, a sunglam ahcun hma duppi, hnai ih khat mi ah a cang sinsin ding. Curuangah, a dungthlun tu pawl ih lamzin khihhmuh mi ah a feh feh tu pohpoh cu an hal a riam dingih an ti a hal nawn lo ding.\n'Hivek harsatnak a nei tu mi pakhatkhat in Israel sakhua hotu pawl hnen ah bawmnak a dil a si ahcun, an sakhua dan vek in, 'Na sual sir aw la, na sual na theihmi pawl ruangah na riahsia in um aw la, na sual pawl cu tlansan aw, cule Pathian in a lo zangfah ding ' tiah an rak sim ding. Asinan, misual pa cun, 'Aiha, ka thinlung cu a hak remrem ih ka sual ka sir\ntheilo, a ti ding; sual lak ah nuamnung ka rak cen lai hnak in ka thinlung cu a ruhseh deuhdeuh in ka thei ' a ti ding. Hi pai hnenah Khrih ih nuntudan pawl na sut a si ahcun zianghman theihmi a nei lo ding; thinlung nemnak le thulunnak pawl cu zianghman theih mi a nei lo ding: ' Thu awi nak cu thlarau nun na neih mi ih tuahnak a si ih, thatnak cu sersiam tharmi thlarau nun na neih mi ih tuahnak a si ih, thatnak cu sersiam tharmi thlarau ihsin a suak mi a si'. Curuangah sersiamthar hrihlomi thlarau hrangahcun thatnak in thulunnak cu a cang thei lo lawlaw a si. Curuangah, thangharh zomi pai hnen ah cun 'Lal Jesu Khrih cku zum aw la, rundam na si ding' tiah sim ding a si. Khrih cu ziang a si ti sim aw. A pai lungkimnak vek in misual pawl rundamnak ruah suak dingah ziangvek a rak tuah ih ziangvek a rak tuar ti pawl sim aw. Pathian Fapa in a mai nunnak cawpcilh in a tuahsuak mi rundamnak thuthangtha sungah ziangvek rundamnak a um ti a tawi zawng in sim aw: thuthangtha ih nunnak thuruk cu fiangzet in sim aw. Cuticun, a hramthawk ah Thlarauthianghlim cun Gentle pawl hnen ah hna a rak tuan vekin a tuan dingih misual pa cun zumnak nei thei dingin a sunglam nun a ti danglam ding. (Dung. 10:44).\nKhrih cu zumtlak si dingah ziangvak sinak a rak nei tiah a lo sut a si ahcun, a mah milai ruahnak in zianghman theithei nak a nei lo tiah sim aw: Khrih ah zumnak a neih lo ahcun sankhuk ih hloral ding a si ti khal sim aw. Pathian in a zangfah lainatnak in a rundamnak cu Khrih sungah a rak ruat ih Khrih ah zumnak cun Pathian khawkhan mi milai rundamnak sungah a tel ve a si ti sim aw. Tisa sinak ah thlun ding tampi kan nei vekin, Khrih ah zumnakih nung dingah Pathian ih thu pek mi kan si (I John 3:23). Curuangah milai sia-tha-theihnak thinlung cu Pathian thu hnuai ah tuhlut aw ding a si ti khal sim tel aw. Jesu Khrih in a mah kha a rundam duhnak le a rundam theinak pawl khal sim aw; a par ih a hngat aw tu hmuahhmuah a hnawng dah lo; ziangvek milai hman zumnak in a mah a pan tu hmuahhmuah cu a rundamnak ropi a co ter hai a tiah sim aw: zumnak cu hnawng tahrat in zum lonak ah nung vivo dingah zianghman puhmawh ding a um lo, ti sim aw. Khrih ah zumnak cu milai ih dan thlun nak hnak in Pathian lunghmui zawng a si; curuangah zum lo nak cu Pathian thin heng ter tu, tu hlan ih asual nak hmuahhmuah hnak in a sual rapthlak le milai siatsuah tu thlarau pulhhri a si tiah sim aw. Cuitlun ah, a sualnak ih tumzia, a rapthlak zia, Pathian thuthennak ni a tihnun zia, zianghman huhim thei tu a um lo zia, le Pathian zangfaknak in a rak khawkhan mi Khrih sung lawngin himnak a um thu pawl khal sim fawn aw.\n" Jesu Khrih ah zumnak timi cu ziangha a umzia?" tiah a lo sut ahcun, thuthiang sungah ziangtin kan hmu thei? Jews pawl in an zum lo (John 6:28-30); puithiam le farasi pawl in an zum lo (John 7:48); mitcaw pa in a zum (John 9:35). Jesu Khrih in ' Pathian Fapa na zim maw?' tiah a sut tikah 'Lalpa, amah cu zo saw a si, ka zum thei nak dingah i sim aw?' tiah a saang. Khrih ih a sim veten (Cang37) ' Amah ah zumnak cu ziang saw a si? tiah a sut sal nawn lo ih hmakhat te ah ' Lalpa, ka zum' tiah a sim ih a hmai ah kun in a biak, cutikah a nunnak ah zumnak le tuahnak kha vawi le khat ah a lang. Cuvek thotho in ramhuai pawlhmi pa le tilreh mi pai hnen khal ah khan a si(Mk. 9:23,24; Dung.8:37). A dungthlun tu le Khrih ih ral pawl khal khan Khrih ah zumnak timi cu Nazareth khua mi milai Fapa Jesu kha Pathian fapa, Messiah, leitlun rundamtu a si ti zum ih a mah cu rundam tu ah pom in zum a si ti cu an thawi thluh (Dung.4:12). Hi thutak hi Khrih a mah rori le a dungthlun tu pawl lkhal in an rak au suahpi mi thutak a is ih zokhal ih thihmi a si. Curuangah milai cun a sia-tha-theihnak zaten Khrih cu a zum ih a mah an hngat awk ding in mawhphurhnak a nei a si. ( A thi mi a thlarau cun nunthar a neih thei nak ding le a tlu se zomi a duhthlannak cun a tha mi a thlan thei nak ding ah theihnak dik a nei ter tu cu Pathian Thlarau si hman seh la, Pathian in milai duhthlannak cu tha hrum hmang in a fapa a zum ter lo ih milai llin a thinlung duhnak thawn Khrih cu a zum hrimhrim a tul a si).\n' Ziang kan zum ding tiah a lo sut hrih lai ahcun hitin sim aw, a mah cu Khrihah a um ih a sual pawl cu ngaidam si in thiamcoter a si zo ti zumding ah kawhmi a si lo ih Pathian in a Fapa Khrih ih thu a simmi hi zum ding ah kawh a si tiah sim aw (I John 5:10-12). Pathian in a simmi cu, Pathian in a fapa Jesu Khrih sungin kumkhua nunnak in pek; curuangah Pathian in in simmi ah a thinlung tak in a zumtu, le hi thuthangtha ah an thlarau nunnak a hngat aw tu pawl cu rundam an si ding(Rom. 10:9-11). Curuangah a zum a si ahcun thiamcoter a si ding (Kal. 2:16).\nCuticing cun ka zumnak ah harsatnak ka nei a ti thotho ahcun, a zumnak ah rinhlelhnak a nei lai tinak a si ih awlten san theih a si. Nemnak thawn thu a sim a tul. Mi pakhatkhat cu Pathian dan famkim zet ih thlun dingah a thupi ter zet men ding; asinan, mimalte lawng in zumnak ih harsatnak hi an theithiam. Ziangvek harsatnak a tong ti thaten sutsal hnik aw. Thiamcoter mi sin rundam mi si cu a duh um zet lo maw si? Pathian zangfahnak ih ropitnak cawimawi tu sidingah Khrih ah rundam mi si in, milai porhawk nak hmuahhmuah cu tanta ding a duh lo maw si? Hivek in na sut ahcun lo leh nak a nei ko ding. Thuthangtha sungih thutak ummi hi a zum in a ring tawk lo maw si? Cucu a ti ngam fawn lo ding. Cuti a si lole Khrih rundamnak le duhdawtnak cu a ringhlel maw si? Cutin a sim a si ahcun thuthangtha sungih Pathian in in simmi a hnawn thawn a bang aw a si. Khrih ih tlennak a ringhlel a si maw? Khrih ah zumnak a neih ahcun phurhnak a nei dingih a rinhlelhnak khal cu a zumnak dal lo dingin bawm a si ding tiah sim aw.\n'Zumnak tuahsuak dingah Pathian huham cahnak ka mamawh ih cucu ka nei fawn lo, cuaruangah Khrih cu ka zum thei lo nak a si, a lo ti a sile hitin sim aw, Jesu Khrih ah zumnak cu tuahnak in a si lo lih amah ah kan sinak vek in hngat awk a si sawn tiah sim aw. A thu sutnak cu thil cang thei lo a si. Thuthimnak ah, mi pakhat pa cu a khual tlawnnak ah a bang tuk ih kekar khat hman a kar thei nawn lo hnu ah ka bang tuk ruangah ka cawl thei lo, zau ka duh nan ka zua thei lo a ti ahcun zum ding zianghman a um lo. Thinlung a bang zet mi misual pakhat pa cu a mah ten zianghman ka tuah thei lo a si ti a theih awk hlan lo cu Jesu Khrih ah zumnak a nei thei dah lo ding: amah le a mah ah ruahsan ding um lo le bawm tu nei lo a si ti thei aw in Khrih hnen ah rundamnak duh ah a hngat awk tengteng a tul a si. Cutin thuthangtha na ruah rero lai fang ah Jesu in ( a tuah theu bang in) lungawinak, zumnak, le daihnak cu a sunglam nunah a neih ter ding' (Robert Traill: Works, 1696, Vol. 1. pp. 266-269. Banner of Truth Trust, 1975 )


Dr. Sasa In People’s Soldiers Hnenah 2,000,000 Zat A Hlu, People’s Soldiers Timi Cu >>> – Meifar\nOctober 26, 2021 admin Myanmar 0\nDr. Sasa in People’s Soldiers pawlkom hnenah 2,000,000 zat a hlu ih People’s Soldiers khalin lungawithu simnak capi an pe. People’s Soldiers in “National Unity Government of Myanmar ih Union Minister Dr. Sasa in mipi ralkap le an innsang pawl hrangah tin bawmnak sumpai 2,000,000 zat a hlu ruangah People’s Soldiers in kan lungawinak capi kan hlan” tin an tarlang.\nPeople’s Soldiers pawlkom cu Min Aung Hlaing kuthnuai ih hnaṭuan duhlo ralkap tlansuak pawl an si. Min Aung Hlaing in ralkap pawl an tlansuak asilen an nupi fanau pawl a hrem ding thu in a hringhro ṭheu ruangah ṭhenkhat cu an tlansuak ngam lo.\nPeople’s Soldiers pawlkom aum hnu ihsin an nupi fanau pawl hruai in an tlansuak ih People’s Soldiers hnenah an va beu. People’s Soldiers in an ṭulsammi ziangtinkim an rak buaipi thluh, an harhdamnak khal an zohsak ih an fale pawl hrangah fimthiam zirnak an pe.\nPeople’s Soldiers pawlkom a semsuahdan: Min Aung Hlaing in Myanmar rampi thuneihnak a lak hnu February 28th ah Captain Nyi Thuta in thuthluknak a tuah ih Naypyidaw ralkap hmunpi ihsin a tlansuak. Captain Nyi Thuta in “Ralkap in sualnak neilo mipi pawl an hrem, an vuak, an that lai ka hmuh tikah ka thinlung a kekkuai. Mipi pawl humhimtu ding kan si nan mipi pawl an hrem sawn” a ti.\nHmunhimnak ah a tlan ih ralkap tlansuak ṭhenkhat thawn an tongawk hnuah People’s Soldiers a piangsuak. Captain Nyi Thuta in “Min Aung Hlaing kuthnuai ih um ralkap tam zet cu an tlansuak duh lo nan an innsang pawl an ruat ruangah an tlansuak ngam lo. An tlansuak theinak dingah lamzin ka onsak duh” a ti.\nPeople’s Soldiers pawlkom aum hnu ihsin ralkap/palik tam zet cu an nupi fanau pawl hruai in an tlansuak rero zo. September thla ih tlansuak ralbawi pakhat in “Captain Nyi Thuta ih thusimnak cu a thupten ka rak ngai ih thuthluknak felfai tuah dingin thazang in pe, curuangah ka tlansuak ih People’s Soldiers hnenah ka um” a ti.\nSudan Ram Thuneihnak Cu Ralkap In An Lonsak, Mithi 7 Le Hliamtuar Tam Zet An Um Hngal


Quintana: Myanmar Thangso Nain Miphun Lungrualnak Ding Har - Chinland Today Media\nQuintana: Myanmar Thangso Nain Miphun Lungrualnak Ding Har\nAugust 22, 2013 1:04 pm·0 comments\nMyanmar ih minung covo famkimtein conak lamah UN ihsin tuanvo neitu Quintana cu August 21, zan nazi 7 hrawngah Yangon ih a tlunzik zawngah thusuhnak an nei ih cumi ah hitiin a sim. “Myanmar cu a kilkip ih thanso lam a pan vivo ih a thangso rero ko nian, miphun lungrualnaklam ah cun, ruah ding tampi a um lai,” a ti.\nMyanmar cu thanso a pamzet nain, miphun lungrualnak ding ah tlunlam uktu ih thu kha tanglam hruaitu le mipi in an thlun ve a tul; Ral kahawk cawlh ding thu relmi ah khal tlunlam ih relmi vekin tanglam pawl in an thlun a tul; Cun, miphun pakhat le pakhat ngaidamawk a tul, tiin a sim.\nLashio ih a feh lai ah tla cun, a tomi motor an sit, a sut laiah palik pawl in zianghman an ti lo pi, an buai laiah khal khatiin an zohta men ruangah si ding, mi 43 an thihphah, tiin a simbeet. Curuangah Muslim 1,600 umnak tlawn ding khal a thulhsal thu a sim. Ramthu ih thlawngtla pawl khal hotulal Thein Sein in suah thluh ding a simmi vekin suah thluh ding a betsei thu khal a sim. Cun, ramthu si cunglo nain, June, July hrawng ih an kaihmi pawl khal thlah thluh a beisei thu a sim.


Surbung Tlang News - Chinland Today Media\nJanuary 8, 2009 6:22 pm·0 comments\nRussia Leh Ukraine Gas Supply CungCang Ah Remaw Lo\nRussia leh Ukraine cun Gas Supply cungcang ih remawk lonak an neih ruangah Russia ihsin Europe rampawl cawmtu Ukraine ram fehtlangih Gas Supply cu titawp asiih Ukraine ih Naftogaz Company cun an ram fehtlangih Europe Gas Supply cu Russia in a titawp hmaisa tiah asim. Asinan Russia ih Gazprom Company cun Ukraine in an ram paltlangih Gas Supply Pipeline cu a khar tiah a simve. Hiti vekin Russia leh Ukraine Gas Supply cungcangih an hngirhngo awknak sanhi Ukraine in Russia hnenih Gas man a bakmi a pettha duhlo ih cuitlun ah Gas man bituk tharmi a pawmduh lo ruangah asi.\nRussia leh Ukraine hngirhngo awknak ruangah hin Europe khawmual ramtampi ah Gas Supply nasa zetin a harsat phah theidingih. Europe ram pawl ih Gas hmanmi 25% cu Russia ihsi lak luhmi asiih. Cumi sungah 80% cu Ukraine ram paltlangih Gas Pipeline tumzetih lakluh mi asi. Cu ruangah Europe ram tampi a hleice in, Romania, Czech Republic, Slovakia, Bosnia, Hercegovina, Bulgaria, Croatia, Greece, Finland, Estonia, Lithuania, Hungary, Macedonia, Serbia, leh Austria pawl hrangah cun Ukraine leh Russia karlak buainak hi nasa zetin a pawi zetding. Italy khalin Russia ihsi Gas lakluh a tummi cu 10% lawng a ngah thei dingthu a sim. Ukraine khalin nimalte sung daihding lawng Gas a neihthu a simve ih Europe ram tampi pawlcun an khawlkhawm cia mi an hmangthawk rerozo ih Power Station pawlkhal Gas rentei hmang dingah an sim. Industry tum pipi pawl khal Power hman timal dingah an sim bet, Russia cun hi buainak cu a ranglamih ti fel a duhthu a sim.\nIsrael leh Hamas\nIsrael leh Hamas pawlcu Ceasefire tuahdingah leitlun ram dangdang hotu pawlcun an nawr rero lai. Egypt leh Franch in Ceasefire tuah nakdingih a tuahmi cu UN leh US ih pawmpi nakin Israel leh Hamas pawl cu an nawr rero lai an si. Egypt President Hosni Mubarak cun Gaza ih Hamas hotu pawl cu Ceasefire tuah dingin thu a relpi zo ih. Hamas hotu pawlcun Gaza bialih mipi vangtlang nitin thilttulmi lakluh nak lamzinpi Israel in a khar pitsak micu awngsal dingin an duh ih himi thuhla rel felfai hmaisa lo cun ceasefire tuah an duhlo thu Hamas hotu pawlcun an sim.\nIsrael cun Hamas pawlin Israel ram thlanglam Rocket ih an kahttheumi an bansanlo leh Egypt ram fehtlangih ralthuam hriamnam an lakluh ttheumi an bansan lo a si ah cun Ceasefire tuah an duhlo thu an simbetve. Asinan Gaza mipi in nitin an ttulsam mi an lakluh theinak dingah nitin nazi 3 sungcu Gaza an kahnak an cawlhsan ttheudingthu an sim. Israel in Gaza a kah natsat bikni tihni sun ah khan Palestinian minung 130 lenglo an thiih. A liamcia ni 11 ihsi Israel in Gaza a kah nakih palestinian thizat cu 600 lenglo an sizo tiah Palestinian Health Ministry cun a sim. Hi mithi pawl lakah195 cu nauhak ansi. cumi pawl lakah UN kut hnuai ih refugee tlawng pakhat ih minung umkhawm micu Israel pawlin Missile in an kapih minung 40 an thi. Israel ralkap pawlcun himi in ihsin Hamas pawlin Mortar in in kah hmaisak ruangah kankap letve asi an ti.\nUN Relief Agency thu puangtu Christopher Gunness cun hi tlawng in ah hin Hamas pawl an umlo tiah an simve. Tui dimhmunah Israel ralkap 7 anthizo ih Hamas pawlih Rocket in a kahngahmi Israel civil 4 an thi. US Secretary of State Condollezza Rice cun Ceasefire tuahnak dingih Franch leh Egypt in an tuahmi cu a pawmthu a simih. UNO ih Israel Palai Gabriela Shalev cun Ceasefire tuah dinghi a pawm dingleh pawnlo ding ruah that hmaisak a\nttul ding ati.\nAfghanistan Ih NATO Ralkap Pawlin Tapung 32 Kapthat\nAfghanistan khawpi Kabul ih US ralkap thu puangtu in a sim nakah Laghman Province ih Alishing Distric ah Tapung pawlleh NATO ralkap pawl kah awknak ah Tapung 32 an thiih an lakah hin nunau tla an tel tiah a sim. Tapung a nungdam pakhat an kai ngahih ralthuam meithal khal tamzet an kaihsak tiah a simbet. Afghanistan ah hin kum 2007 hnakin 2008 ah Tapung pawlhi an cangvai nasa sawnih Bomb kam leh Bomb puak khal a tam sawnih US khalin a ralkap kuatbet a tum a ti. 2001 kumih NATO ralkap pawlin Taleban an nawrthlak ihsin tutiangah 2008 hi Taleban kuttuar ih NATO ralkap an thih tambik kum asi a ti.\nLTTE leh Sri Lanka Ralkap\nLTTE pawlcun an khawpi Killinochchi cu Sri Lanka ralkap pawlin laksak khal haisehla LTTE in an laksal tumthu an sim. Sri Lanka Cozah in a do ruangih tlanse rero laitu LTTE hotu B Nadesan cun Killinochchi khawpi cu tuihlan khalah Sri Lanka Cozah ralkap pawlin an rakla ttheunan LTTE in kanla sal ringring tiah a sim.Killinochchi kawpi ah hin Sri Lanka ralkap pawlcu cakhrih hmanhai sehla an tlaksiat nakding hmunpi leh an phum awknak dinghmunpi an thlammual asi leh ding a ti. B Nadesan cun Sri Lanka Cozah in ramsung saklam ah Provincial Election tuah a tummi cu a hlawhsam ding a ti.\nRelzo vekin LTTE pawlhi Sri Lanka ramsungih sin Tamil miphun lakhran awkduh ih mahte rorel thei nak neih an tumthu 1977 ih sin an puangsuak zoih. Cu ruangah Zalennak diktak kan ngah laihlanlo cu kando vivo dingtiah an puang.Sri Lanka cozah ralkap pawlcun LTTE pawlhi an ram saklam kawnte ah an nawrbet rero laiih an ttan tawpnak bik laktumin Elephant Pass an thlengzo. LTTE leh Sri Lanka cozah hi kum 25 lenglo an do awzo ih minung 70,000 lenglo an thizo.\nUkraine, Police & Mipi Nuaiaw Ciamco:\nTurkey Ram Cozah Phiar Thup Tum Tu An Kai\nTuikum Sungah Europe Khaw Mual Ih Minung Lut Million 1 Kim!\nLeitlun Thuthang Lawkhawm…SBT


Bible Thianghlim - 3 JOHN\nBibleThianghlim – 3 JOHN\nA ngantu: John\nA siartu: Kaias\nNgan kum: A.D. 80-95\nJohn cakuat pathumnak hi John cakuat pahnihnak ih sim mi thu thawn an bangaw (John Cakuat Pahnihnak Thuhmaihruai siar aw). An bangawknak cu thuthangṭha sim ih khualtlawngpawl zohṭhat ding thu hi a si. Hi cakuat khal hi apostol John in A.D. 80 le 95 karlak, Efesa kawhhran ih pastor a ṭuan laiih a ngan mi a si men thei. A thuanthu dinhmun cu John cakuat pahnihnak thawn an bangaw, thutak le duhdawtnak thupipawl khal an pahnih ah an um veve. Asinan John cakuat pahnihnak ah cun zirhtu diklo thusimtupawlih thu a buaipi ih, John cakuat pathumnak ah cun thutak hrangih a fehsuaktu thuthangṭha simtupawlih thu a buaipi ve thung. John cakuat pahnihnak ah cun zirhtu diklopawl cohlang lo dingin hril mi nunau le a falepawl hnenah ralrinnak a pe ih, John cakuat pathumnak ah cun thutak phuangtupawl cohlang dingin Kaias hnenah tha a pe.\nJohn cakuat pathumnak hi John in Kaias (câng 1) hnenih a ngan mi a si ih, amah hi cutawk peng ih kawhhran hruaitu a si men thei. John in Kaias hi kawhhran hruaitu a si thu lamzin pahnih in a langter. A pakhatnak ah, John in Kaias hnenah cakuat a ngan. John in Kaias hnenah Daioṭhefes parih dĕmnak le Demeṭrias parih lăwmnak thu a ngan. Hi mi hin, Kaias hi John ih kaihhruainak hnuaiah kawhhran hruai dingih thuneitu a bang. A pahnihnak ah, Kaias in a inn ah khualtlawngih thusimtupawl a rak lăwm thu a langter. Cuvek hnaṭuan cu kawhhran hruaituih ṭuanvo a si ṭheu.\nJohn in hi a cakuat tawite hi Kaias lăwmnak le a hrangih thlacamnak in a hram a thăwk (câng 1-8). Kaias in khualtlawngih thusimtupawl parih a khualṭhatnak hi thutak lamih a hnaṭuannak a si (câng 3-4). Khualṭhatnak cu zumnak thil ti (câng 5), duhdawtnak thil ti (câng 6), a ṭul ruangih ṭuan mi (câng 7) le thutak ih pawlkawmawknak thil ti (câng 8) hi a si. Cuṭhehah John in thusimtupawl a hnawn ruangah Daioṭhefes cu thiamlo a coh (câng 9-11). John in cu pa ih a hmakhaw sialnak thinlung le a tuahnak ṭhalo a phawrhlang. John in Demeṭhias parih lăwmnak (câng 12) le thucemternak duhum hmangin a cakuat a netter (câng 13-14).\nZumtupawl in zirhtu diklopawl hnawn ding ṭuanvo kan nei. Asinan rawngbawltupawl cu thutak siahhlawh an si ah cun, an hnenih duhdawtnak lăngter hi kan ti tengteng ding mi a si. Kan khualṭhatnak hi Pathian ih in rulh leh ding mi rinumnak hnaṭuan a si (câng 5).\nI. Thuhmaihruai (câng 1)\nII. John in Kaias a lawm (câng 2-8)\nIII. John in Daioṭhefes thiam lo a coter (câng 9-11)\nIV. John in Demeṭhias a relmawi (câng 12)\nV. Thukharnak (câng 13-14)\n1 Elder in thutak ih ka duhdawt mi duh tak Kaias hnenah:\n2 Duhdawt mi, na nun a hmuingil vek khan thil ziangkimih na hmuingilnak ding le harhdamnak ṭha na neihnak ding hrangah thla ka cam. 3 Ziangahtile unau hrekkhat an ra ih thutak ih na um vekin nangmah ih thutak thuhla an theihter tikah nasazetih lungawiaipuangin ka um. 4 Ka falepawl thutak ih an feh ti hna ih ka theih tikih ka aipuannak hnakih nasasawn aipuannak ka nei lo.\n5 Duhdawt mi, unaupawl hrang le mikhualpawl hrangih na tuah mi ziangkim ah rinum zetin na tuah ṭheu. 6 Na duhdawtnak thuhla kawhhran hmaiah an rak theihter zo. Pathian mipawlih nundān milin anmahpawl cu an khualtlawnnak ah na hei thlah asile, na tiṭha ding. 7 Ziangruangahtile annih cu Bawipaih hmin ruangah an fehsuak a si, Zentelpawl hnen ihsin zianghman an la lo. 8 Curuangah thutak ih rawngbawltlang kan si theinak dingah, cuvek mipawl kha kan cohlang ding a si.\n9 Kawhhran hnenah ca ka rak ngan, asinan mithupibik si a duhtu Daioṭhefes in in cohlang lo. 10 Curuangah ka rat asile, a tuah mi a thil tipawl kha ka phuang ding. Anih cun kanmah dokalhin ṭawngkam siavapawl a ṭawng. Cuih ṭawng lawng cu tawk a ti lo ih, unaupawl khal a cohlang hai lo, cule cohlan a duhtupawl khal a dawn hai ih, kawhhran ihsin a suah hai.\n11 Duhdawt mi, thil sia câwng loin, thil ṭha kha câwng sawn aw. Thil ṭha a tuahtu cu Pathian hnen ihta a si, asinan thil sia a tuahtu cun Pathian a rak hmu lo. 12 Mi kip in Demeṭrias thuhla ṭha an rak theihter, diknak rori khal in. Kannih khal in amai thu cu kan theihter ve, kan theihter mi thu cu a dik a si ti nan thei.\n13 Ngan ding thil tampi ka nei, asinan na hnenah cafung le cati ih ngan ka duh lo. 14 Lo hmuh cing ding ka beisei, cule hmaităwnin kan beaw ding. Na hnenah hnangamdaihnak um hram seh. Hitawk ih kan rualpipawl in cibai an lo bûk. Khatawk ih rualpipawl kha an hmin sâlin cibai rak bûk hai aw.


Thailand Ram Ah Sakhua Danglam Zet Hruaitu An Kai, A Inn Ah Mithi Ruak 11 An Hmu. A Dungthluntu Pawlin A Zun Le Ek An Ei Ṭheu – Meifar\nThailand Ram Ah Sakhua Danglam Zet Hruaitu An Kai, A Inn Ah Mithi Ruak 11 An Hmu. A Dungthluntu Pawlin A Zun Le Ek An Ei Ṭheu\nMay 10, 2022 admin Leitlun 0\nHlanlai mifim pawlin ‘Ramkhel le sakhuanak hi a ṭihnung tuk, minung thluak a her danglam thei’ an rak ti. Thailand, Chaiyaphum ramlak ah sakhua danglam zet hruaitu an kai. Kum 74 mi Tawee Nanlan a si ih “Joseph” tin an ko, Joseph in ‘Sakhua zaten ih Pa bik ka si’ a tiaw.\nDungthluntu tam zet anei ih a hnenah an um thluh, a zun le ek an ei ṭheu ih harhdamnak hrangah a ṭha ti zumnak an nei. A zun le ek lawng siloin a cil, a vunmuat pawl khal an ei. A zun le ek an ei asilen an harhdamnak a ṭha ding, Covid-19 khalin a neh lo ding ti zumnak an nei.\nA inn ah mithi ruak 11 an hmu ih nauhak kumkhat mi ih ruak khal a tel, mithi ruak pawl cu an thui ve thei lo ih ziihmui jasmine vekin an hmui thu a dungthluntu pawlin palik hnenah an sim thei. Mithi ruak pawl cu vanram feh dingin an hngak lai an ti. Joseph in a dungthluntu pawl cu a zun le ek ei dingin a fial lo, an zumnak le thilti theinak in an ei thu palik hnenah a sim.\nKum 53 mi Khun Jenjira in, “Ka nu 80 mi khal a hnenah aum ve, kumkhat sung aum zo. Ka nu cu ka va tong ih a cangvaihdan mak zet ka hmu, ka nu in an hruaitu cil, khak in a hmai a phiah lai ka hmu, cun vunmuat a ei lai khal ka hmu ih ka lau tuk. Ka nu in a thih tikah a ruak cu hitawk hmun ah ret dingin in fial” tin palik hnenah thubuai a thehlut hnu ihsin sakhua danglam zet hruaitu cu an va kai.\nA inn sungah mithi ruak 11 an hmu ih siibawi pawlin ziangtin an thi tin an zohdik rero lai. Tualsung mipi pawl khalin an khua ah hivek sakhua danglam zet aum ti an theih cu mak an ti tuk. Palik pawlin a dungthluntu pawl hnenah a thusim mi pawl zum lo dingin forhfialnak an nei. Mithi ruak pawl ih thihdan an theihfiang hnuah an hruaitu Joseph cu hremnak an pe ding.\nMay 6 Ah CNDF In Ralhrang 8 An That\nChina Van Boruak Cu Thisen Vekin A Sen


Mangbangza Ambeng Tlang - Chinland Today Media\nMangbangza Ambeng Tlang\nOctober 24, 2016 10:53 pm·0 comments\nFalam peng Lumbang khawlu ah mangbangnak in a khatmi tlang pakhat a um. Cuitlang cu Ambeng tlang tiin an ko. Ambeng tlang ih danglamnak cu lungmolh in zin an hlo ttheumi hi a si. An pan tumnak hmun thleng loin an pawksuaknak kel ah an thleng kirsal thotho.\nLumbang khawmi pakhat in ” Kan nauhak laiih sia, caw kan khal caan ah kan nu le pa pawlin Ambeng tlang par kailo dingin in sim ttheu. Lungmolh in nan hlo le kan lo hawl hmu thei lo ding ” tiin in cah ttheu a ti.\nAmbeng tlang hram ih Apple hmuan kum reipi tuahtu pakhat cun tlangpar ih danglamnak thei duh ah timlamnak neita ciamciam in tlangpar a kai. Himi lamzin in ka kai thok dingih tlang khatlam khua ka thleng ding. Himi zin cekci in ka kirsal ding tiin a feh nan lungmolh in zin a hlo. A mangbang vansang hnu ah a hmuh theimi khua a pan turto ih cutin zanlamkau ah Apple dum a thleng thei sal.\nKhuanu in danglam zetin a tuahmi Ambeng tlang hi Kalaymyo ihsin peng 59 ih hlatnak Falam ihsin peng 20 Kalaymyo – Falam zinpi Lumbang khawlu ih um a si.\n-Thang Hlei Cin Pak


Serh bangaw (LGBT) pianvo peksuak dingin NLD party in Tiamkam | Falam Online Media\nSerh bangaw (LGBT) pianvo peksuak dingin NLD party in Tiamkam\nNLD party cun November, rampi hrilawknak ah nehnak a co a si le Myanmar ramsung ih Serh bangaw cakhairnak lungput nei pawl nuntukhawsak nakah thleidannak um nawn lo dingin hmalaknak a nei tum.\nMyanmar ram san thuahthu ah LGBT dinpitu party hmaisabik khal an siih mimal pianvo peksuahding tumtahnak an nei mi ah LGBT khal telh cih in hmalaknak an nei tum mi a si.\nHih thu ah NLD ṭuanvonei Dr Myo Nyunt cun, “Serh bangaw cakhiarnak lungput cu milai pian pi mi a si. Asinan khawtlang ih an tlanlendan a dang deuh ruangah hmuhsuam palbet hnihsuahsainak vekah hman ṭheu a si ruangah, hivek thleidannak um nawn lo dingin hmalaknak kan nei tum mi a si. Party policy thupi ih telh mi a siih hrilawnak ah nehnak kan co a si le kan tiamkam vekin kan tuah ngaingai ding” a ti.\nLGBT hi Kawl nunphung thawn a kalh aw mi a si ruangah le khawtlang mipi ih thleidan lungput ruangah Tuai tamsawn cu an sinak dik suahpi ngam lo in an um. Curuangah Myanmar ramsung ah Tuai ziangzet an um timi theihcian a si lo ih, cozah ih kum 4 sung survey tuahmi vek a si le pa le pa cakhiarnak lungput neitu mipa Ting hnih le hrek hrawng an um ti a si.\n1861 kum ih suah mi Myanmar Penal Code 377 ah “pa le pa, nu le nu lole rannung thawn nupa sinak hmangtu cu kum 10 lole damsung thawngthlak ding” tin a um. Cuih penal code 377 cu remṭhatsal dingin Myanmar LGBT pawlkom ṭhenkhat le LGBT dinpitu NGO ṭhenkhat in nasaten an buai pi ih a tu cozah thar din tuding hnen khal ah remṭhatsal dingin nawr an tum tiah CTNT media cun a tarlang.\n← Facebook ah Myanmar ṭong thawn Fact Check nak Hmang Thok Tum\nMyanmar : Covid 19 nat darh cak zia thei cingin Mibur in an um →\nGenZ – KNU thawn hmainor tlangin kan ra kir sal zo


Camsiatmi Lungto in Ka innsang ah Tlaksiatnak rapthlak a thleng ter | Falam Online Media\n“Italy ram, Pompeii khua ih thil ka rak fir dah mi in kei mah le kan innsungsang hnen ah tlaksiatnak, vansiatnak rapthalk a thlen ter” ti`n Canada mi Nicole cun tuhlan kum 15 luan zo (2005 kum) ih a rak lak thup mi Lei-beel kuai fate, zialphah ih hman mi lung kuai tvk cu camsiatmi a si ti`n Pompeii, Archaeological Park ih ṭuanvonei pawl hnen ah ngaithiamdilnak ca thawn a kuat sal.\nPompeii khua cu Roman san lai ih khua hminthang pakhat a si ih AD 79 hrawng ih Meisa Tlaang puak ṭum ah meisa tii le vutcam in a khuh thluh. Mount Vesuvius Meisa Tlaang ih suak mi vutcam le leikhu 13-20 feet thuai ah phum in a um.\n1748 kum lawng ih hmusuak salmi khawhlunpi a siih mithi ṭhenkhat pawl cu Meisa Tlaang puak ṭum ih an thih dan vek ciah in an ruak vutcam khaal pawl cu hmusuak thluh sal a si.\nCuvekih vansiatnak rapthlak thlennak hmun a si ruangah miṭhen cun camsiattuar mi khuahlunpi vek ah an ruat ih, Canada ram mi Nicole khal in hih hmun ih thilri a tlun thup hnu in a innsungsang le a mah par ah vansiatnak rapthlak thleng in a ruat.\nA tlun thup mi thilri a kuat sal nak ih ca a ngan tel mi ahcun “himi ka tlun thup ruangah voihnih rori ka pawhte ah cancer nat a suak. Damlonak kan tuar hlei ah sumsaw lam khal ah tlaksiatnak rapthlak kan tuar. Miṭha sungkua kan si ih hih camsiatnak cu ka tefasin in an tuar ve ding ka siang lo. Curuangah ka lak thup mi thilri pawl cu ka lo kuat sal hai a si. A umnak hmun ah rak ret sal hraam uh “ti`n a ngan.\nTuhlan khal ah Pompeii khua ta thilri tlunthuptu tourist 100 luan hrawng an rak um dah zo. Cupawl khal cu Pompeii ihsin thil an tlun thup hnu in vansianak hlir an tong ruangah an lak thup mi thilri pawl cu Pompeii, Archaeological Park ṭuanvoneitu pawl hnen ah an kuat kir sal dah zo a si.\n← Laitlang le Phairam Ziin Ceek Dan/Cemliam A Bang Aw Lo – Pu Ngun Thawng\nFacebook in Covid 19 thawn pehpar mi thuthang diklo a darh ter tam bik – ICFJ →


Kan Chinmi lakih Gospel singer laar zet Mai Van Nei Man cu mi ṭhalopawl in a Facebook an hack sak a si. – Chuncha News\nKan Chinmi lakih Gospel singer laar zet Mai Van Nei Man cu mi ṭhalopawl in a Facebook an hack sak a si.\nTheihternak! Kan Chinmi lakih Gospel singer laar zet Mai Van Nei Man cu mi ṭhalopawl in a Facebook an hack sak a si. Profile picture khal an rak thlengsak ih himi Facebook ihsin Message ṭhalo, Zuk zoh mawilo le Video zoh mawilo tipawl an lo kuat pang asile, Singer Van Nei Mang @ Mante asilo timi mipi lam ihsin rak theihthiamsak dingah kan run lo simthan a si.\nHimi account hi ngahsal thei dingin zuam rero asinan, ngahsal a harsat ruangah himi account hi Report cio dingah zangfah kan lo dil. Report sak cio hram uh si: https://www.facebook.com/vannei.man Credit: CT


Pu No Than Kap: CNLD lE NLD Ral Kan Si Lo, Chin Party Nih A Tinh Bikmi Cu – Chin World News Evening\nCNLD le NLD: DORAL KAN SI LO\nCNLD le NLD hi hmin bangaw zik an si nan, 1⃣CNLD cu Chin miphun dinmi Chin party a si. 2CNLD cu NLD bangin rampi khui hmun khalah party signboard tar thei le MP cuh thei (Union level) in dinmi a si. 3 CNLD cun Chin miphun hrang thupi bikah a ret. #Ram pumpi hrang remdaihnak le ṭhansonak khal thupi ah a ret thotho. 4 CNLD le NLD hi an do aw lo.\nHmanseh: Rampi, a hleice in Tlangmi hrang ziangtin fehpi a ṭha ding timi thu ah, hmuhdan le fehpi duhdan bangaw lo a um. Hitin bangaw lo rel khawm hi Democracy nawmnak pakhat a si. 5 CNLD le NLD cu thilsia silo, thilṭha tuah ah thianghlimten zuamaw party 2 an si. 6NLD cu Kawl miphun hrangah a ṭha, CNLD cu Chin miphun hrangah a ṭha. Rampi pakhat ih um an si ruangah an 2 in an ṭha veve.\nCNLD နဲ႔ NLD သည္ ရန္ဖက္မဟုတ္ၿပိဳင္ဖက္သာျဖစ္သည္..ၿပိဳင္ဖက္ဟုဆိုရာတြင္လည္း အႏႈတ္လကၡဏာေဆာင္ေသာၿပိဳင္ဖက္မဟုတ္။ အေပါင္းလကၡဏာေဆာင္ေသာၿပိဳင္ဖက္သာျဖစ္သည္။ တစ္နည္းဆိုရလ်င္ အဆိုးၿပိဳင္ဖက္မဟုတ္ အေကာင္းၿပိဳင္ဖက္ျဖစ္သည္။ ဤသည္ဒီမိုကရီစီ၏အႏွစ္သာရပင္..\nChin State Halkha khuapi Le Muithla Khua Ah Siter Hlah U: Salai Biak


EU In Burma Cozah Hrem Bet Tum - Chinland Today Media\nApril 28, 2009 5:23 am·0 comments\nLuxemboung ih tong khawmaw European Union ram pawlcun European Union ram in a liamcia kum thum ihsi a rak hremzo mi Burma Ralkap Cozah cu a hremnak feh tlangpi vivo hrih dingin an relcat. Himi ih tlunah Politics ruangih Ralkap Cozah in thawng a thlakmi minung 2,000 lenglo leh Daw Aung San Suu Kyi cu an suah theinak dingih nawrpi vivo an tum thu khal an rel.\nEuropean Union ram pawlhin Burma ram ih mipi rorel nakdik a um theinak dingih Ralkap hotu pawl nawr dingin timtuah awknak nei dingin an cahbet aw. Tu ah hin European Union ram pawlcun Burma ram ralkap Cozah thuneitu pawlcu European Union ram pawlih tlawnter an sianglo ih, Burma ram Cozah hneih ralthuam lam zuarlut leh Burma thil tuahmi European Union ram pawlih lakluh khal an kham a si.\nMexico Ram Nat Nak Hri Leng\nMexico Health Secretary, Jose Angel Cardova in a sim nakah Mexico ram ih Swine Flu natnak hrik leng ciamco ruangah minung 103 an thi zo ih himi natnak ngahtu minung 1,614 an um tiah hmunsuak asi ati. Hi Swine Flu natnak hri hi US leh Canada khal a thlengzo ih leitlun ram dangpawl khalin an kaive tih in an ralring zet asi. UN cun himi natnak hi karhzai cakzet cu a silo nan a darhzai ciamco lonak dingah ralrin zet a tul asi ati.\nHimi natnak ruangah US ah hin minung 20 an thizo ih Cu ruangah Cozah in Health lamih hotu pawl kokhawm in himi natnak lakih si ralrin dan ding a tawlrelpi a si. Canada, Spain, Israel,leh New Zealand ram pawlkhalin himi natnak hi an zohfel lai rero. WHO khalin himi natnak hi leitlun ram dangdang ih kai vivo ding asi maw timi zoh fiang dingin leh rel tlang dingin Thaisun ah Switzerland ram Geneva ah tawnkhawm awknak an nei ding asi.\nTuizingah Pakistan ram nisuah naklam Dir distric Luqman Banda khua ih Primary tlawng Inn pakhat ah Bomb a puakih Nunau nauhak 13 an thiih midang 40 lenglo in hriamhma an tuar. Hi nauhak thi pawlhi kum 4-12 karlak an si. Hi bomb hi tlawngin kotka nauhak leh awknak hmun ah an thil hmanding vekih tuahmi asiih nauhak pawlih an va hmangcu a rakpuak asi.\nHi Bomb puakhi a cahzet ruangah mithi pawlih taksa hi a sezetih minung 7 cu zo an si ti theih fiangan sizo. Hi Bomb puakcu President Asif Ali Zadari leh Prime Minister Yousuf Raza Gilani cun an tuarpi thu leh pawi an tithu an sim.Bomb puak hi zoih puahmi asi ti theih fiangnak an nei hrihlo nan Cozah lam thupuangtu cun Taleban pawlih ti puakmi asi ding tiah an zumthu an sim.\nAfghanistan Ah Bomb Puak Tam.\nMizan ah Afghanistan khawpi Kabuk khaw hnar ah Bomb a puakih Civil mi 14 leh ralkap 11 an thi. Mizan sun thotho ah Zhari district ah Bomb dang a puak thotho ih Palik 5 leh Civil 2 an thiih palik 2 in hraimhma an tuar. Interior Ministry thupuangtu in a simnak ah Palik pawlhi Opium cinnak hmun zohfiang dingih feh an siih, Opium cingtu Tapung misual pawlih kammi Bomb an pal ngah asi ati.\nHimi tlunah mizan zingah Centre Wordah hmun kiangah Bomb an kammi a puak thotho ih Palik 3 ah thiih palik 2 in hriamhma an tuar.Cun Tihni sun zarh te niah Khost Province ah Bomb kammi a puak thotho ih palik 2 leh civil 1 an thiih Palik 1 leh Civil 1 an hriamhma an tuar. Kum 2001 ihsin US Cozah in Afghanistan ram sungih Taleban pawl a nawr thlakih sin tutiang Taleban pawlhin Bomb puah leh buainak an tuah ringring lai a si.\nTaleban Leh Pakistan Ralkap – Kap Aw\nPakistan ralkap leh Taleban Tapung pawlcuTaleban pawlin Muslim dan Shari Law an hmannak hmun Swat Valley kiang Dir Distric ah nasa zetin an kai aw rero laiih. Pakistan ralkap thupuangtu cun Islam Pura, leh Lal Qila hmunih Taleban pawlhi Cozah thupek nakih kap kansi tiah an puang. Pakistan Inter- Service Public Relation hotu cun himi an kah awknak ah hin Taliban Tapung tamzet kahthat an si ih, Dag ih an kah awknak ah Pakistan ralbawi leh ralkap dang ziangmaw zat an thih ih tlun ah Lal Qila hmunih Pakistan ralbawi Commander, Maulvi Shahid leh ralkap 5 an thi tiah a simbet.\nHi an kah awknak hmun Media pawl luhtheih asilo, ih mithi leh hriamhma tuar leh kah awknak hmunih thil thlengmi theifiang thei asi hrihlo. Dir leh Swat District hi Taliban pawlin Muslim dan Shari Law an hman theinak dingih Pakistan Cozahin siannak a pekzo mi asiih himi tlunah Taleban pawlih hmun leh ram dang kau sinsin nawr vivobet an tum asi. Hi an kah awknak thuhla thawi pehparaw in Preisdnet Asi Ali Zardari ih thupuangtu Farhatullah Babar cun Cozah leh Taleban pawlin rem awknak thu tiam an neihcia micu tidang lamnak zianghman a um hrihlo asi ati.\nPakistan Cozah in Swat Valley district Taleban pawl thuneihnak hnuai iha pekcu US cun a sawisel zetih Taleban pawlin himi lawng duhtawklo ih ram kau sinsin lak an tum vivo ih Buner tiang ih Post an din cu a duhlo zetih Taleban pawlin Buner ram hi an suahsan sal zonan an lakih mi ziangmaw zat 10% hrawng an tanglai asi tiah US Intelligence pawlcun an sim. Hi an kah awknak hmunhi Muslim sakhua hruaitu Tehrik-e-Nifaz- e- Shariah Muhammad pawlih an hruaitu Sufi Muhammad ih umnak kiangte asiih. Sufi Muhammad cun himi kah awknak thu ah Pakistan Cozah cun Taliban pawlthawi an thutiam kammi an pahbal asi ati.\nHimi laiah Pakistan Prime Minister Yousuf Raza Gilani cun Swat Valley ramih Muslim dan Shari Law hman asi ah cun Taliban pawlcu an ralthuam hmanglo dingin ka sim thei hai ding tiah Sufi Muhammad in a rak tiamkam zo asi ati. Interior Minister Rehman Malik cun Taliban pawlcu Pakistan cozah in a ning tuk zo ih an ralthuam zaten Pakistan Cozah hnenih pe lut aw dingin a simih Swat Valley ramih rual rem awknak a um leh umlo zoh fiang nak dingah tikcu can malte sung pek an si dingih cumi hnu ih rualrem nak zianghman a um cuanglo asi ah cun Pakistan Cozah cun taliban pawl hnenih a tuah dingmi thil cu a tuah thlang ding asi ati.\nEcuador Hril Awk Nak\nEcuador rampi hril awknak cu thehfel a sizo ih Presodent tuanlai tu Rafael Correa cun nehnak a co sal asi. Hi an hril awknak ah hin President tuanlai Rafeal Correa cun a mah cuhtu President hlun Lucio Gutierrez leh Alvaro Noboa cu a nehsal asi, Rafeal Correa hin Vote 54% a hmu ih Lucio Gutierrez in Vote 28% a hmu ih Alvaro Noboa in Vote 10.2% a hmu asi.\nHi an hril awknak ah hin Rafeal Correa cu a mah cuhtu pawlcun tlinduh ruangih thildiklo tuah ah an puhih asi nan Rafael Corrae cun Ecuador ram mipi in thinlung fimzet thawn ram thanso nakding hminsin tlak thil an ti asi ati.


Nihin Chun Kalaymyo Ah Ralkap nih Meithal An Hmet Puak I minung tam lakte Hliamhma an Tuar – Onlinenungak\nNihin Chun Kalaymyo Ah Ralkap nih Meithal An Hmet Puak I minung tam lakte Hliamhma an Tuar\nMyanmar ralkap thuneihnak duh loin Kalaymyo ah lamzawh duhphorhnak nei cu ralkap in March 2 sun ah meithal an hmet puak thok ih hliamhma tuar tamzet an um tiah theih a si. Palik lam cun lamzawh duhphorhnak nei pawl dawitlan dingah ralkap tuanvo an pe fel zo ih ralkap lam an cangvai thok.\nMeithal ih kah ngahmi an um hnuaihni ih rel dan bang lo culci lo ah a malbik mi 5 hrawng cu meithal ih kah ngah ruangah hliamhma tuar an um. Cumi lakah pahnih cu an dinhmun a tha lo zetih pakhat sawn a pum ih an kah ngahmi tla cu a thi zo tiah thu a darh man. Asinan a thaw a um lai tiah theih a si.\nHliamhma tuar pawl cu Royal City sizung ah theitawkin tuamhlawm rero an si. Lamzawh duhphorhnak nei pawl cu ralkap le palik hmaitong bupbo lo dingah theihter an si ih ralkap le palik hrial thiam in a cangthei tawkih lamzawh duhphorhnak nei ding le fimkhur dingah theihter an si.\nKalaymyo ih meithal a puak hnuah YCW tlawng neitu Sayakyi James Dar Ro Thang cun “Kalaymyo ah Martial law an puang thu Ralkap mawtaw in loudspeaker thawn an au rero. Ralkap le Palik hmaiton in nor duh hlah uh. Ralkap le Palik ramsa pawl hmaiih sandahpiah umzia a um lo. Ralkap le Palik um lonak hmunih sandah na piah khalle Leitlun in Satellite in an lo hmu thotho. Thisen luang le kaih tonglo dingin hmundang ah feh hram uh. kan neh thotho ding. Nitin sandahpiah ih cozah hnaihnok tuah a thupi sawn,” tiah a tarlang cih ve a si. vapualauaw


Online Hmandan Tawk Kan Thiam A Ttul Nasa - Buannel News\nOnline Hmandan Tawk Kan Thiam A Ttul Nasa\nNovember 8, 2019 Buannel News Latest, Myanmar News 0\nA hleice in kannih Myanmar pawlhi online hmang thiam lo lamah kan hminthang tuk zo. Leitlunih ram fahrah bik lakih telban kan sinan leitlunih online hmangtu tambik ramah kan telban. Cumi lakah kannih chin pawlhi kan van a ttha, tutiangah online ruangih thi, hliam tuar, mi thihnak thlentertu kan si lem lo.\nKachin, Kayin, Shan, Mon, Rakhine, Bama” pawl lakah online ruangih hminsia, nupa thenaw, kum kim lo sualpinak, mahle mah that awknak” a thleng tamtuk zo. Tu zukih kan hmuh mi pa hi online ruangih thi tin sim a ngah, a pawi ngai ngai.\nZukih kan hmuh mi nu hi online in mi thihnak thlentertu a si tin sim a ngah. Ko Phyo Ly timi pa cu lamzin kapah an tawng, Ko Phyo Ly ka si tin a ttong ring ring. A lung lam a hman lo siding tin an innah an tlunpi ta, a besia deuh deuh, sizung an fehpi, cuhnuah a thi ta.\nKo Phyo Ly thilri pawl an check tikah online ih a tawn mi fala tawng ding mi a si. Sinan online ih a tawn mi fala thawn tawngaw dingih an simaw nakah a fala cu a ra lo. Caan reipi a nghak, a ra lo, a fala nu inle ka ra e, khinah ka thleng, hinah ka thleng, tin caa a kuat pah pah ko.\nReipi tiang a nghah hnu khalah a ra thleng thei cuang lo, a mangbang vaivuan tuk cu lungmit in a tlu, cutin reipi hnuah mi dangin sizung an fehpi mi a si. Sizung an thlenpi tawkfangah Ko Phyo Ly cu a thi. Ko Phyo Ly cu November 7, 2019 ah Sat San Htun Sizung ah a thi. Sinan Ko Phyo Ly sungkhat pawl an thei rih lo, share nakin inbawm uh, Ko Phyo Ly sungkhat pawl in hawlbawm uh, tin May La Min account ah post a si.\nA thi mi Ko Phyo Ly timi pa cu zukih kan hmuh mi hi a si, a fala nu, online ih a tawn mi nu, ra aw la kan tawngaw ding cunah titu cu hi nu hi a si. A fala nu hmin hi an ngan lo, official ngai ngai ih pawm a si rih lo, sinan hi fala nu zuk lawng lawng hi a buaipi, a phone sung khalah himi nu lawng lawng a si. Ko Phyo Ly theitu kan umpang le hi number ah theihter ding a si 094450209016, 09768284414″ MHMN\nHitluk Vansiat Hi Maw Zangfah Umtuk Aw\nBreaking News Kawlram Mi 200 An Hnattuannakin An Cawlhter


2021, Zarh thianghlim hrang Pope Francis ih timlam mi pawl March 23, 2021 | Radio Veritas Asia\n2021, Zarh thianghlim hrang Pope Francis ih timlam mi pawl March 23, 2021\n2021, Zarh thianghlim hrang Pope Francis ih timlam mi pawl\nThe Holy See Press Office ti mi Pope zungin tui kum Zarh thianghlim hrang Pope Francis ih timlam mi caancerh pawl a tarlang.Thianghlim tlawngkai nili ni hrangih Mass raithawinak cu Cardinal Giovanni Battista Re in a hoha dingih Good Friday ni ih Thinglamtah lampi thlunnak khal timtuah a si dingih tuanvo nei tu pawlkom, Roman parish le hmun dang ih mino pawl in tuanvo an lak ding.Vua tikcu in Zarh thianghlim ih kan naih cuahco vek in Vatican in Pope Francis ih hoha ding mi Zarh thianghlim hrangih caanserh pawl cu tlawngkai nihnih ni ah felfai zet in a rak suah.\nPope thawn pehpar mi caanserh pawl cu Msgr. Guido Marini ih lamhmuh mi vek in tarlang a si ding:March 28, Palm Sunday hrang Mass raithawinak cu zinglam nazi 10:30 ah St. Peter’s Basilica ih pulpit ih tuah dingih timtuah a si;\nSahriak thluasuah pek nakih Missa sumnak cu April 1 ni nazi 10:00am ah St. Peter Basilica ah Pope ih hoha nak thawn tuah a si ding.Cui ni tlai lamah Bawipa’i zaanriah raithawinak cu nazi 6:00 pm ah a si ding. Cu mi cu Cardinal College ih hotu, Cardinal Giovanni Battista Re in a hoha ding.\nGood Friday ni, April 2 ni, Vua tikcu caan theh hrangih caanserh cu pulpit ah zaanlam nazi 6:00am ah an tuah thok ding. Cu theh hnu ah Thinglamtah lampi thlunnak cu Vatican ih St. Peter tualrawn ah zaan nazi 9:00 ah tuah a si ding.\nZarhte ni, thosal zaan vigil Mass caanserh cu St. Peter’s Basilica ah nazi 7:30am ah tuah a si ding.\nThosal zing (NiPi ni) Missa raithawinak cu St. Peter Basilica ah nazi 10:00 am ah an tuah thok dingih cui hnu ah an tuah theu vek in ‘Urbi et Orbi’ thlasuah pek nak cu sun lai fang an tuah a si ding.\nHi mi timlam mi zate cu Biaknak lam dinhmun in Covid-19 karhzainak kham dingah humhimnak thawn rikhiah in tuah a si ding.Pope Francis in tui kum Good Friday, Thinglamtah lampi thlunnak hrang Pathian thuruahnak thawn timtuah nak cu “Foligno I” ti mi Agesci tuanvo nei tu pawlkom (Ubria) le Santi Matiri di Uganda ih Roman Parish (Holy Martyrs of Uganda) pawl hnenah tuanvo a rak ap.Thinglamtah lampi thlunnak ih Bawi Jesuih zuk a keng tu ding pawl cu “Mater Divini Amoris” innsungsang le “Tetto Dasal Fattoria” ti mi innsang ih nauhak pawl le mino pawl an si ding.Pope zung in tlawngkai nihnih ni ih an suah mi catlang ah ‘the Via Crucis” hrang Pathian thuruah tlang nak le zuk pawl cu kum 3-19 karlak nauhak pawl in tim an tuah ding.\nThe Agesci Scout Group “Foligno I” ti mi pawlkom cu lamhruaitu 21 le kum 8-19 karlak nauhak 145 thawn tuah mi a si. An mah hotu pawl thawn Thinglamtah lampi hmun 14 le cu mi thawn pehpar mi nitin a hmuhton mi pawl an tim tuah zo.\nNauhak 500 hrawng le Bawipai Thi le Sa a hmaisabik nak a sang tu mino pawl le Christma tha pek nak a lak tu pawl in an bawm ding tiah Vatican thuthang ih kan don mi a si.


Kalay-Gangaw Lamzin Ah Chinpa A Thi, A Nupi Naupai Lai Mual A Liamsan – Meifar\nKalay-Gangaw Lamzin Ah Chinpa A Thi, A Nupi Naupai Lai Mual A Liamsan\nMagway Division, Gangaw District, Monywa-Gangaw-Kalay lamzin ih motor mawng Chinpa cu bomb kammi a pal ngah ruangah September 15 ah a thih thu theih a si.\nGangaw khuami in, “Motor cu ke 12 nei pawl a si, motor neitu cu Kalaymyo ih um a si. Motor tuah dingin Kalaymyo ihsin Mandalay ah a feh tum, thil zianghman a phur lo. Cutin a tlan laiah lamzin kap ih kammi bomb a pal puak ih motor kang ah a hmun ah a thi cih” a ti.\nGangaw ramsung ah Chin miphun pawl an um tambik, Sai Du khuami in “Motor mawngtu cu kanmah laitlang mi a si, Chinram, Tedim peng, Laitui khuami, kum 31 mi Hau Khan Khup a si. Fate 2 nauhak zet le a nupi naupai lai a tanta.\nA ruak cu Kalaymyo ah kan phur thei lo, curuangah Sau Du khua ah vuiliam dingin kan la” a ti. Kalay-Gangaw lamzin cu doawknak tualrawn pakhat vek a si ruangah vahsuah tikah fimkhur a ṭul zet. (#Voice of Myanmar)\nMeithal Keng Pawlin Mandalay, Falam Baptist Church Pastor An Hruai Suak


Indonesia ah Meisa Tlang Puak, Sun lai rori ah Zaan bangin Khua a Thim +VIDEO | Falam Online Media\nIndonesia ah Meisa Tlang Puak, Sun lai rori ah Zaan bangin Khua a Thim +VIDEO\nAugust 10, Tlawngkai nikhat zinglam ah Indonesia, Sumatra tikhulh ih Mount Sinabung meisa tlang a puak tiah reuters cun a tarlang.\n“Zarhte ni thawn tu hi voihnihnak a si. A thawmvang cu Khuari ṭektlak vekin a thang ih second 30 hrawng a thum. Van khal a thim in a dum thluh” ti`n meisa tlang kiang khuasung ih um Fachrur Rozi Pasi cun Reuters hnen ah phone thawn a sim.\nMeisa tlang cun leivut/vutcam pawl cu peng 3 luan vansang ah a phut suak. Cuitiih a puak lai fang cu kiangkap um pawl in video in an rak zuk rero.\nMount Sinabung ih meisa tlang cu tuhlan kum 1 luan hrawng in cangvainak nei loin a um ih tu ah zarhte ni thawn voi hnih rori a cangvai ruangah lava (meisa tii) khal a luang men thei ruangah tourist le kiangkap um khua mi pawl ralring dingin cozah in thu a than.\nMeisa tlang puak ruangah tutiang cu thih le hloh, hrimhma tuar report nak a um hrih loih volcanology agency pawl in meisa tlang ih thamban lonak km 3 hlat tal ah um cio dingin le vutcam tlak mi hiip ngahlo dingin hmaikhuh bun cio dingah mipi hnen ah thu a than tiah Reuters cu a tarlang.\n← Megha Ṭap AwThawm cun India mitthli a tla ter\nSii ri ruangih Mit sawh kuai awtu cun Pathian Ko Nak A Si A Ti →


A kha lam kan ei ve thlang ding aw! - Chinland Today Media\nA kha lam kan ei ve thlang ding aw!\nJanuary 17, 2009 6:35 pm·1 comment\n18-01-09: Sibawi le mifim thiam pawl ih an rak sim theu bangin rawlhmeh kha (bitter) deuh lam hi tangkainak an rak nei tam hleice theu.\nKan ni Chinmi pawl ih kan ei mi cu cangkha, pokpawr/samtawk le ankhapi pawl tla an si. USA ah cun dandelion an ti, cucu a kha tangkai tak pakhat an nei. Thil kha rengreng hi kan tak sa in a tangkai pi tuk ruangah malte kan zoh khawm ding:-\nA kha lampang hi rawk kan ei tikah olte ih a rial dip theitu dingih a bawmtu pakhat a si. Culawng siloin thisen feh a cak ter bet. Thil kha in a thaw le thaw lo kan theinak kan lei ih theihnak a ti cak theu.\nThil kha lam hin kan pupi ih lining kan tihmi, kan pumpi ih a rak rialdip lohli theinak ding khalah a rak tangkai.\nA kha mi rawl hmeh cun kan tak sa ih vitamins dang pawl le tha caknak ding hrangih kan ei mi pawl cak sinsin dingin a rak bawm a si.\nMit lam khal ah hna atuan nasa ih kan mit ih bile timih hi kan ril lam thawn an peh aw ih cucu, bile tel lo cun kan sungih rawl ei cia mi pawl a rial dip thei lo; cui pawl cu a khami kan ei tikah a rak bawm ve a si.\nCun, a thatnak leh pakhat cu kan taksa ih a fuction mi thi-tha pawl a cak ter. Kan eimi thi tha lo le kan taksa ih thil thalo a thleng dingmi tiang in a rak do thei a si.\nZun lam khal ah nasa tak in hna a tuan bet. Zum thlum pawl tla cun a hna ti hangah an in theu. Cun Philipine ram ah tla cun cangkha hnah hi an pho ro ih lakphakfe bangin an hmang.\nPumpi (Stomach lining) le (ulcer) tidamnak ding hrang khal ah a tang kai sinsin.\non January 19, 2009 at 12:37 am\nHi ca,’ A kha lam kan ei ve thlang ding aw!’ ti mi ka siar ngah cu ka di a va riam ve!. Ka rak ruahdan hmaisa thawn a dang aw ver ver. Kei cun a kha lam cu thisen in a ngaih lem lo ding ka ti laiah , kan thisen le taksa hrangah vitamin ‘Ga kha ga’ a rak si si maw! A lungawi um tuk.\nTudang deuh, Chinland sungtuan unaupawl kan ram le miphun hrangih nan pekawknak le nan tuannakah ka di a riam tuk lawm mam. Kan theih tul mi tete nan rawn update ring ring ih , nan website siar a manhla in fimnak le ruahnak tha tam pi in pe theu.\nPathian in lo hruai in lo hmang vivo hramseh!


U.S.A Ram Ah Kum 2022, Thla Nga Sungah Meithal Kahtuarnak Cu Miburpi Lakah Voi(212) Le Tlawng (27) Ah A Cang. – My News\nU.S.A Ram Ah Kum 2022, Thla Nga Sungah Meithal Kahtuarnak Cu Miburpi Lakah Voi(212) Le Tlawng (27) Ah A Cang.\nadmin June 2, 2022 Leave a Comment on U.S.A Ram Ah Kum 2022, Thla Nga Sungah Meithal Kahtuarnak Cu Miburpi Lakah Voi(212) Le Tlawng (27) Ah A Cang.\n1st June, 2022 ah Tulsa ih sizung campus sung mina zohnak innpi pakhat ah meithal pahnih kai mi pakhat in mi (4) akap that ih amah khal meithal kahnak hliamhma thawn a thi tiah thuthang kan ngah.\nU.S.A ram sungah kum 2022, January ni 1 ihsin May thla sungah meithal kahnak ruangah kumkimlo nauhak le mino 653 nunnak a liam ih 1,600 lenglo meithal kahnak ruangah hliamhma an ngah tiah thieh asi. U.S ah meithal hi nauhak le minotete nunnak an liamnak sanbik asi.\nChin Miphun Ih Thuanthu Roling Ih Telmi SIALLUM Ralkhamnak AD 1885 ah Mirang pawl in Kawlram an rak sim ii an rak lawng nan Chin ram cu mah le daan le ukawknak tangah zalen zetin aum hrih. Koloni uknak tang ah a thlengthei hrih lomi Chin ram cu Mirang pawl in 1888 ah nawr in ram lak dingah timtuahnak an nei.\n1889, May thla ah Chin ram anawrtu Mirang pawl cu Chin ram ih pacang tha, nucang tha pawl in neihmi hriamhrei pawl kaiin an do ih an nunnak tiang pek in Chin ram an humhim. Cuih Chin ram thuanthu ih raldonnak anasabik suahnak hmunhma cu Siallum ralkhamnak tiah kawh asi ih Chin miphun hruaitu pupa pawl le paraltha, nuraltha (28) ih nunnak sunglawi an peknak hmunhma pakhat asi. Siallum ralkhamnak cu Chin ramkulh, Tedim peng, Voklak khua ihsin peng 1.5 hlatnak ah aum.\nChin Ram Kulh Siang Inn Kai Ding Min Ai Pe Mi An Tam Cang →\n← People’s Defence Force Kalay( Battalion- 03)na te hian mipuite theih tawp min chhuahpui turin nge


Huiha… Ralkap In “June Thla Ni 30 Tiang Kahcawlhnak Kan Nei Peh Vivo Ding, Nauhak Pawl Thindaiten Tlawng An Kai Theinak Dingah” An Ti – Meifar\nMyanmar ralkap pawlin May thla sung kahcawlhnak an neih ding thu an rak phuang zo, an cawl le cawl lo cu kan theih vek a si. June 1, 2021 ihsin Myanmar rampum huap nauhak pawl tlawng an kai thlang ding an ti nan nauhak tam sawn cu tlawng an kai lo.\nMay 31 zanah ralkap pawlin “June thla ni 30 tiang kahcawlhnak kan nei peh vivo ding. Humhim awknak le ramuk hnaihnoktu ti lo ahcun zohman kan kap lo ding.\nThaisun June 1 ihsin 2021-2022 hrang fimthiam zirnak tlawng an ong thlang dingih tlawngta nauhak pawl thindaiten tlawng an kai theinak dingah kahcawlhnak kan nei ding.\nCumi sungah NCA hminkhen tlangpar hriamkai pawl thawn rampi a ṭha theinak ding thuhla reltlangnak nei dingin kan tawlrel rero lai” tin an phuang. Ralkap in thuneihnak an lak hnuah tlangpar hriamkai ṭhenkhat thawn rampi daihnak ding hrang an rak tongaw zo.\nThuneihnak latu ralkap pawlin thlatinten kahcawlhnak an neih ding thuhla an phuang ringring nan an cawl dah cuang lo, tu’ahcun khuasung kahnak ah helicopter, jet fighters le special Jet tiang an hmang sawn. (# RFA Burmese)\nGangaw Ah Khuabawi 2, CDM Lut Lo Tlawng Saya 1 Le Nure 1 Telin Minung 5 An That


Kokant (MNDAA) Thawn Doawknakah Ralkap Mi 3 Thi Ih Mi 6 Hriamhma Tuar – Onlinenungak\nKokant (MNDAA) Thawn Doawknakah Ralkap Mi 3 Thi Ih Mi 6 Hriamhma Tuar\nKokant (MNDAA) Thawn Doawknakah Ralkap Mi 3 Thi Ih Mi 6 Hriamhma Tuar By Ele chinsisters Shanram thlanglam | Lashio-Theinni Paythawngsuh lamzinpi parah September ni 26 ah ralkap council pawl leh Kokant(MNDAA) karlak ih asuak mi doawknakah ralkap council lamin mi 3 an thi tin Kokant thuthang Media lam cun an tarlang.\nLashio-Theinni Paythawngsuh lamzinpi peng(11) leh peng(12) karlakah doawknak asuak ih ralkap council lamin mi 3 an thi ih mi 6 in hriamhma an tuar tiah theih asi.Hi an doawknakah Kokant ( MNDAA) lamin thi leh hriamtuar an um lo thu theih asi.\nCuitlun ah peng(12) leh peng(13) karlak khalah Mizan September ni 27 zinglam ah Kokant (MNDAA) leh ralkap council karlak doawknak asuak thu theih asi. Ralkap council pawl cun Kokant (MNDAA) pawlih အထူးဒေသ(၁) Mone Koe khayang ah hmainawr in ral an do vivo tiah theih asi. Photo: crd